Togra leasaithe le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gCiste Eorpach Muirí agus Iascaigh [lena naisghairtear Rialachán (CE) Uimh. 1198/2006 ón gComhairle agus Rialachán (CE) Uimh. 861/2006 ón gComhairle agus Rialachán Uimh. XXX/2011 ón gComhairle maidir le beartas muirí comhtháite] /* COM/2013/0245 final - 2011/0380 (COD) */





MEABHRÁN MÍNIÚCHÁIN 1. COMHTHÉACS AN TOGRA Ghlac an Coimisiún an 2 Nollaig 2011 togra le haghaidh "Rialacháin ó Pharlaimint na hЕorpa agus ón gComhairle maidir leis an gCiste Eorpach Muirí agus Iascaigh [lena n‑aisghairtear Rialachán (CE) Uimh. 1198/2006 ón gComhairle agus Rialachán (CE) Uimh. 861/2006 ón gComhairle agus Rialachán Uimh. XXX/2011 ón gComhairle maidir le beartas muirí comhtháite]"(CEMI). Thíolaic an Coimisiún a thograí le haghaidh rialacháin lena leagfaí síos forálacha coiteanna maidir leis an CFRE, CSE, an CC, an CETFT agus an CEMI agus forálacha ginearálta maidir le cistí beartais comhtháthaithe an 6 Deireadh fómhair 2011 (COM(2011)615 final). Sa chéad togra ón gCoimisiún le haghaidh an Rialacháin maidir le CEMI ailíníodh córas bainistíochta agus rialaithe an CEMI leis na socruithe a bhí nbeartaithe don CETFT. Rinneadh sin toisc gur minic a bhíonn na húdaráis chéanna i mbun bhainistiú an CETFT agus an CEMI agus bhainfidís tairbhe as socruithe comhcuibhithe don dá chiste sin. Le linn scrúdú thogra an CEMI sa mheitheal iascaigh sa Chomhairle, chuir roinnt Ballstát amhras in iúl i dtaobh an aistrithe chuig an gcóras a mhol an Coimisiún chun bainistiú, rialú agus bainistiú airgeadais a dhéanamh. Le linn an chlárthréimhse roimhe seo (2000-2006) agus an ceann atá ann faoi láthair (2007-2013) ailíníodh córas seachadta an CEMI le socruithe a cuireadh ar bun faoin mbeartas comhtháthaithe agus measann na Ballstáit gur cheart an méid is mó leanúnachais is féidir a áirithiú. Chuir siad in iúl go bhféadfaí, trí leanúint leis na socruithe sin, an leas is fearr a bhaint as an saineolas atá gnóthaithe ag na húdaráis náisiúnta atá páirteach faoi láthair i mbainistiú chistí iascaigh an AE. Cé gur chuir tromlach na mBallstát in iúl gur fearr leo ailíniú an CEMI le córas seachadta an bheartais chomhtháthaithe, d'aibhsigh siad freisin an gá prionsabal na comhréireachta (Rialachán maidir le Forálacha Coiteanna Airteagal 4(5)) a chur san áireamh. Tá na cláir iascaigh oibríochtúla, i bhformhór na gcásanna, níos lú ná na cláir faoin mbeartas comhtháthaithe agus baineann gnéithe sonrach leo freisin a áirithíonn go gcuireann an CEMI le hathchóirú an Chomhbheartais Iascaigh. Chun na caibidlíochtaí atá ar siúl cheana sa Chomhairle agus i bParlaimint na hEorpa a éascú, molann an Coimisiún leasú comhuaineach ar na tograí ón gCoimisiún le haghaidh an Rialacháin maidir le Forálacha Coiteanna agus ar an Rialachán maidir leis an CEMI chun a áirithiú go gcomhtháthófar an CEMI go simplí agus go cuí-chóirithe isteach sa tsraith rialacha atá ann cheana i gcomhair an bheartais chomhtháthaithe. Trí ailíniú dlúth a dhéanamh ar an dóigh atá beartaithe ar chórais seachadta an CEMI agus na córais atá beartaithe don bheartas comhtháthaithe cuirfear le comhchuibhiú agus le comhleanúnachas na rialacha idir na cistí éagsúla sin (CFRE, CSE, CC agus CEMI). Tógann sé sin ar an taithí atá faighte ó chlárthréimhsí roimhe seo agus éascaíonn sé aistriú réidh ó chlárthréimhse amháin go dtí an chéad cheann eile. 2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR Roimh an togra ón gCoimisiún lena leasaítear an Rialachán maidir le Forálacha Coiteanna agus an Rialachán maidir leis an CEMI, pléadh go mion socruithe seachadta an CEMI m Meitheal Iascaigh na Comhairle agus i gcumarsáid dhéthaobhach leis na Ballstáit. Rinneadh Measúnú Tionchair ar na tograí reachtacha bunaidh. 3. EILIMINTÍ DLÍ AN TOGRA Áirítear sa togra leasú comhthreomhar ar an togra ón gCoimisiún le haghaidh an Rialacháin maidir le Forálacha Coiteanna agus ar an Rialachán maidir leis an CEMI: • tá an CEMI comhtháite sna forálacha ábhartha sa Rialachán maidir le Forálacha Coiteanna, ar forálacha iad a bhain leis an mbeartas comhtháthaithe ar dtús; dá dhroim sin tá cuid nua, Cuid a Cheathar, cruthaithe sa Rialachán maidir le Forálacha Coiteanna agus tá feidhm aici maidir leis an mbeartas comhtháthaithe agus maidir leis an CEMI; • Tá forálacha lena mbaineann (foralácha a chomhfhreagraíonn do shocruithe seachadta an CETFT nó a bhfuil forluí eatarthu agus airteagail an Rialacháin maidir le Forálacha Coiteanna tar éis a leasaithe) scriosta ón Rialachán maidir leis an CEMI agus tá tagairtí iomchuí don Rialachán maidir le Forálacha Coiteanna curtha isteach i Rialachán an CEMI, mar ar theastaigh siad. Tá na haistrisí agus na sainmhínithe ailínithe leis na hathruithe ar na hairteagail agus leis an leasú ar struchtúr na rialachán. Tá an téarmaíocht a úsáidtear i gCuid a Cheathar curtha in oiriúint do shainiúlachtaí an CEMI agus i gcásanna áirithe tá sé soiléirithe go bhféadfar rialacha comhlántacha a leagan amach sna rialacha "ciste-sonracha" faoin CEMI. 4. IMPLEACHT BHUISÉADACH Ní bheidh aon impleachtaí buiséadacha ag an togra leasaithe. De thoradh sonraí nua agus réamhaisnéisí maicreacnamaíocha a bheith ar fáil chomh maith le haontachas Phoblacht na Cróite, áfach, beidh athruithe ar chlúdach an CEMI. Tá na hathruithe sin gan dochar do na caiblíochtaí atá ar siúl faoi láthair maidir leis an Rialachán maidir leis an gCreat Airgeadais Ilbhliantúil agus an Rialachán Airgeadais. 5. ACHOIMRE AR NA LEASUITHE Maidir leis an Rialachán maidir leis an CEMI, baineann an leasú le haithrisí 86, 89, 101, 103, 104 agus le scriosadh aithrisí 91, 93, 94 agus 97. Áirítear ann leasuithe ar Airteagail 3, 12, 14, 20, 24, 25, 28, 33, 37, 38, 39, 45, 46, 54, 56, 61, 62, 63, 64, 67, 75, 78, 92, 94, 95, 102, 103, 105, 108, 117, 118, 119, 120, 122, 126, 128, 129, 131, 132, 133, 134, 135, 1369, 137, 138, 139, 140, 141, 142,143, 144, 145, 146, 147, 148, 149, 150,151, 152, 153, 154 agus scriosadh Airteagail 96, 97, 98, 99, 100, 101, 104, 106, 107, 109, 110, 111, 112, 113, 114, 115, 116, 121, 123, 124, 125, 127 agus 130. Maidir leis an Rialachán maidir le Forálacha Coiteanna, baineann an leasú le haithrisí 3, 75, 78, 80, 84 agus 87. Agus tugtar isteach athruithe in Airteagal 1 agus in Airteagal 3 freisin chun a leagan amach go soiléir infeidhmitheacht gach Coda den Rialachán maidir le Forálacha Coiteanna maidir le gach ceann de na cistí (CFRE, CSE, CC, CEMI agus CETFT). Theastaigh athrú teoranta ar na sainmhínithe atá leagtha amach faoi mhíreanna (5), (7), (25) agus (26) d'Airteagal 2 chun tagairtí do Chuid a Cheathar a chur in ionad thagairtí do Chuid a Thrí. Áirítear ann leasuithe ar Airteagail 55 (7), 64 (6), 74 (1), 112 (3), 113 (5), 114 (3) (b) agus (g), 117 (4), 120, 121 (1), 124, 126 (4), 128, 130 (1), 131 (1), 133(1), 134 (1), 135, 136, 137 agus 140 (1). 2011/0380 (COD) Togra leasaithe le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gCiste Eorpach Muirí agus Iascaigh [lena n‑aisghairtear Rialachán (CE) Uimh. 1198/2006 ón gComhairle agus Rialachán (CE) Uimh. 861/2006 ón gComhairle agus Rialachán Uimh. XXX/2011 ón gComhairle maidir le beartas muirí comhtháite] TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42, Airteagal 43(2), Airteagal 91(1), Airteagal 100(2), Airteagal 173(3), Airteagal 175, Airteagal 188, Airteagal 192(1), Airteagal 194(2) agus Airteagal 195(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[1], Ag féachaint don tuairim ó Choiste na Réigiún[2], Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1) Sa Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún maidir le “Athchóiriú an Chomhbheartais Iascaigh” (“Teachtaireacht an Chomhbheartais Iascaigh” anseo feasta) leagadh amach na dúshláin, na cuspóirí agus na treochtaí a d'fhéadfadh a bheith ann don Chomhbheartas Iascaigh tar éis 2013. I bhfianaise na díospóireachta i dtaobh na Teachtaireachta sin, ba cheart an Comhbheartas Iascaigh a athchóiriú le héifeacht ón 1 Eanáir 2014. San athchóiriú sin ba cheart príomheilimintí uile an Chomhbheartais Iascaigh a chumhdach lena n‑áirítear a ghnéithe airgeadais. D'fhonn aghaidh a thabhairt ar chuspóirí an athchóirithe, is iomchuí Rialachán (CE) Uimh. 1198/2006 ón gComhairle maidir leis an gCiste Eorpach Iascaigh,[3], Rialachán (CE) Uimh. 861/2006 ón gComhairle lena mbunaítear bearta airgeadais Comhphobail maidir le cur chun feidhme an Chomhbheartais Iascaigh agus i réimse Dhlí na Farraige[4], forálacha Rialachán (CE) Uimh. 1290/2005 maidir le Ciste Ráthaíochta i dtaca le táirgí iascaigh agus dobharshaothraithe[5], Rialachán (CE) Uimh. 791/2007 lena dtugtar isteach scéim mar chúiteamh ar na costais bhreise arna dtabhú i margú táirgí iascaigh áirithe ó na hAsóir, ó Mhaidéara, ó na hOileáin Chanáracha agus ó ranna na Fraince de Ghuáin agus de La Réunion, mar gheall ar iargúltacht na réigiún sin a aisghairm[6] agus Rialachán nua maidir leis an gCiste Eorpach Muirí agus Iascaigh (CEMI) a chur ina n‑ionad. Ó tharla go bhfuil gach ábhar a bhaineann le haigéin agus le farraigí na hEorpa idirnasctha, ba cheart forbairt bhreise ar Bheartas Muirí Chomhtháite (BMC) a chothú leis an Rialachán nua freisin atá cuimsithe i [Rialachán ó Pharlaimint na hEorpa agus ón gComhairle lena mbunaítear Clár chun forbairt bhreise ar Bheartais Muirí Chomhtháite a chothú]. (2) Ba cheart go gcumhdófaí faoi raon feidhme an CEMI tacaíocht an Chomhbheartais Iascaigh a dtagann na réimsí seo a leanas faoina réim feidhme; caomhnú, bainistiú agus saothrú acmhainní bitheolaíocha na mara, acmhainní bitheolaíocha fionnuisce agus dobharshaothrú, próiseáil agus margaíocht táirgí iascaigh agus dobharshaothraithe, i gcás ina dtarlaíonn na gníomhaíochtaí sin i gcríoch na mBallstát, nó in uiscí an Aontais, lena n‑áirítear gníomhaíochtaí ag soithí iascaireachta faoi bhratach tríú tíortha, agus atá cláraithe i dtríú tíortha, nó ag soithí iascaireachta an Aontais, nó ag náisiúnaigh de na Ballstáit, gan dochar don phríomhfhreagracht atá ar an mBratstát, agus aird á tabhairt ar fhorálacha Airteagal 117 de Choinbhinsiún na Náisiún Aontaithe maidir le Dlí na Farraige (3) Braitheann rath an Chomhbheartais Iascaigh ar chóras éifeachtach rialaithe, cigireachta agus forfheidhmithe agus ar shonraí iontaofa iomlána do chomhairle eolaíoch agus chun críocha forfheidhmithe agus rialaithe; dá bhrí sin, ba cheart don CEMI tacú leis na beartais seo. (4) Ba cheart go gcumhdódh raon feidhme an CEMI an tacaíocht don BMC faoina gcumhdaítear forbairt agus cur chun feidhme oibríochtaí comhordaithe agus cinnteoireachta i ndáil leis na haigéin, na farraigí, na réigiúin ar an gcósta agus na hearnálacha muirí a chomhlánaíonn beartais éagsúla an AE lena mbaineann, go háirithe: na Comhbheartais Iascaigh, iompar, tionscal, comhtháthú críochach, an comhshaol, fuinneamh agus turasóireacht. Ba cheart comhleanúnachas agus comhtháthú a áirithiú maidir le beartais earnálacha éagsúla a bhainistiú laistigh de Mhuir Bhailt, den Mhuir Thuaidh, den Mhuir Cheilteach, de Bhá na Bioscáine agus laistigh d’imchuacha farraige Chósta Leithinis na hIbéire, na Meánmhara agus na Mara Duibhe. (5) I gcomhréir le conclúidí na Comhairle Eorpaí an 17 Meitheamh 2010, lenar glacadh Straitéis Eoraip 2020, ba cheart go gcuirfeadh an tAontas agus na Ballstáit seachadadh an fháis chliste, inbhuanaithe agus uilechuimsithigh chun feidhme, agus forbairt chomhchuí an Aontais á cur chun cinn agus éagothromaíochtaí réigiúnacha á laghdú acu ag an am céanna. Go sonrach, ba cheart acmhainní a chomhchruinniú chun cuspóirí agus spriocanna Eoraip 2020 a ghnóthú agus ba cheart feabhas a chur ar éifeacht trí bhéim níos mó a chur ar thorthaí. Ina theannta sin, rannchuidíonn cuimsiú an BMC sa CMI nua leis na príomhchuspóirí beartais atá leagtha amach sa Teachtaireacht ón gCoimisiún an 3 Márta 2010 “Eoraip 2020 Straitéis maidir le fás cliste, inbhuanaithe agus uilechuimsitheach”[7] ("Straitéis Eoraip 2020") agus tá sé i gcomhréir leis na cuspóirí ginearálta chun comhtháthú eacnamaíoch, sóisialta agus críochach a mhéadú atá leagtha amach sa Chonradh. (6) Lena áirithiú go rannchuidíonn an CEMI le gnóthú chuspóirí an Chomhbheartais Iascaigh, an BMC agus na Straitéise Eoraip 2020, is gá díriú ar líon teoranta croíthosaíochtaí a bhaineann leis an iascach agus leis an dobharshaothrú atá bunaithe ar nuálaíocht agus ar eolas a chothú, le hiascaireacht agus le dobharshaothrú atá éifeachtúil ar acmhainní agus inbhuanaithe a chur chun cinn, agus le fostaíocht agus comhtháthú críochach a mhéadú trí chumas fáis agus cruthaithe post na bpobal iascaigh cósta agus intíre a fhíorú agus éagsúlú gníomhaíochtaí iascaigh go hearnálacha eile de gheilleagar na mara a chur chun cinn. (7) Ba cheart don Aontas, ag gach céim de chur chun feidhme an Chiste, díriú ar neamhionannais a dhíothú agus comhionannas idir mná agus fir a chur chun cinn, maille le hidirdhealú a chomhrac atá bunaithe ar inscne, ar bhunadh ciníoch nó eitneach, ar reiligiún nó ar chreideamh, ar mhíchumas, ar aois nó ar chlaonadh gnéasach. (8) Is é cuspóir an Chomhbheartais Iascaigh a áirithiú go gcuirfidh gníomhaíochtaí iascaireachta agus dobharshaothraithe le dálaí comhshaoil fadtéarmacha agus inbhuanaithe a bhfuil gá leo d’fhorbairt eacnamaíoch agus shóisialta. Thairis sin, ba cheart dó cur le táirgiúlacht mhéadaithe, le caighdeán cóir maireachtála don earnáil iascaigh, agus le margaí cobhsaí; freisin ba cheart dó infhaighteacht acmhainní a áirithiú agus a áirithiú go mbíonn soláthairtí ar fáil do thomhaltóirí ar phraghsanna réasúnta. (9) Tá sé fíorthábhachtach ceisteanna comhshaoil a chomhtháthú níos fearr leis an gComhbheartas Iascaigh ar cheart dó cuspóirí agus spriocanna bheartas comhshaoil an Aontais agus na Straitéise Eoraip 2020 a bhaint amach. Tá an Comhbheartas Iascaigh dírithe ar shaothrú bheo-acmhainní bitheolaíocha na mara a chothabhálann agus a athbhunaíonn acmhainní éisc ar leibhéil atá in ann an uastáirgeacht inbhuanaithe a tháirgeadh, tráth nach déanaí ná 2015. Cuirfidh an Comhbheartas Iascaigh an cur chuige réamhchúraim agus an cur chuige éiceachórais maidir le bainistíocht iascaigh i bhfeidhm. Dá réir sin, ba cheart don Chomhbheartas Iascaigh cur le cosaint na muirthimpeallachta mar atá leagtha amach i dTreoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht chomhphobail i réimse an bheartais muirthimpeallachta (an Treoir Réime um Straitéis Mhuirí)[8] .. (10) Ós rud é nach féidir leis na Ballstáit cuspóirí an Rialacháin seo a bhaint amach go leordhóthanach mar gheall ar scála agus ar iarmhairtí na n‑oibríochtaí atá le maoiniú faoi na cláir oibríochtúla agus mar gheall ar na fadhbanna struchtúracha a tháinig chun cinn agus na hearnálacha muirí agus iascaigh a bhforbairt, agus ar na hacmhainní teoranta airgeadais atá ag na Ballstáit, agus gur fearr, dá bhrí sin, is féidir na cuspóirí sin a bhaint amach ar leibhéal an Aontais trí chúnamh ilbhliantúil airgeadais a chur ar fáil atá dírithe ar na tosaíochtaí iomchuí, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5(3) den Chonradh ar an Aontas Eorpach. I gcomhréir le prionsabal na comhréireachta mar atá leagtha amach in Airteagal 5(4) den Chonradh sin, ní théann an Rialachán seo thar a bhfuil riachtanach chun an cuspóir sin a bhaint amach. (11) Trí chaiteachas an Chomhbheartais Iascaigh agus an Bheartais Mhuirí Chomhtháite a mhaoiniú trí chiste amháin, eadhon, an CEMI, ba cheart go mbeifí in ann aghaidh a thabhairt ar an ngá leis an dá bheartas a shimpliú agus a threisiú. Tríd an mbainistíocht chomhpháirteach a leathnú chun Eagraíochtaí Chómhargaí a chlúdach, lena n‑áirítear cúiteamh le haghaidh na réigiún is forimeallaí, ba cheart do ghníomhaíochtaí rialaithe agus bailithe sonraí rannchuidiú tuilleadh le simpliú agus ba cheart dóibh an t‑ualach riaracháin ar an gCoimisiún agus ar na Ballstáit a laghdú chomh maith le comhchuibheas agus le héifeachtúlacht níos fearr a bhaint amach don tacaíocht atá á deonú. (12) Ba cheart an Comhbheartas Iascaigh agus an Beartas Muirí Comhtháite a mhaoiniú trí chiste amháin ó bhuiséad an Aontais, is é sin an CEMI, cibé acu go díreach nó i gcomhthéacs na bainistíochta comhpháirtí leis na Ballstáit. Ba cheart feidhm a bheith ag bainistíocht chomhpháirteach, ní amháin maidir leis na bearta le tacú leis an iascach, leis an dobharshaothrú agus le forbairt faoi stiúir an phobail, ach maidir le hEagraíochtaí Cómhargaí agus leis an gcúiteamh le haghaidh na réigiún is forimeallaí, gníomhaíochtaí rialaithe agus bailithe sonraí. Ba cheart feidhm a bheith ag bainistíocht dhíreach maidir le comhairle eolaíoch, le ranníocaíochtaí deonacha le hEagraíochtaí Réigiúnacha Bainistíochta Iascaigh, le comhairlí comhairleacha agus le hoibríochtaí chun Beartas Muirí Chomhtháite a chur chun feidhme. Ba cheart na cineálacha beart is féidir a mhaoiniú agus leas á bhaint as an CEMI seo a shonrú. (13) Is gá idirdhealú a dhéanamh idir catagóirí na mbeart rialaithe agus forfheidhmithe atá á gcómhaoiniú faoi chuimsiú na bainistíochta comhpháirtí agus na catagóirí sin atá faoi chuimsiú na bainistíochta dírí. Tá sé riachtanach na hacmhainní a bheidh le leithdháileadh ar rialú faoi bhainistíocht chomhpháirteach a imfhálú. (14) De réir Airteagal 50 agus Airteagal 51 den [Rialachán maidir leis an gComhbheartas Iascaigh] (Rialachán an Chomhbheartais Iascaigh anseo feasta], ba cheart é a chur de choinníoll le cúnamh airgeadais an Aontais go gcomhlíonfaidh Ballstáit agus oibreoirí rialacha an Comhbheartais Iascaigh. Tá sé de rún go léireoidh an choinníollacht sin an fhreagracht atá ar an Aontas as caomhnú acmhainní bitheolaíocha na mara faoin gComhbheartas Iascaigh a áirithiú ar mhaithe le leas an phobail, mar atá cumhdaithe in Airteagal 3 den Chonradh ar Fheidhmiú an Aontais Eorpaigh. (15) Bhainfí an bonn de ghnóthú chuspóirí an Chomhbheartais Iascaigh dá n‑íocfaí amach cúnamh airgeadais an Aontais faoin CEMI le hoibreoirí nach gcomhlíonann, ex-ante, ceanglais a bhaineann le caomhnú acmhainní bitheolaíocha na mara ar mhaithe le leas an phobail. Dá bhrí sin, níor cheart aon oibritheoirí a bheith inghlactha ach oibritheoirí nach raibh baint acu, laistigh de thréimhse áirithe ama roimh dóibh iarratas ar chúnamh a thaisceadh, le hoibriú, le bainistiú nó le húinéireacht soithí iascaireachta atá ar áireamh i liosta soithí iascaireachta neamhdhleathaí, neamhthuairiscithe agus neamhrialáilte an Aontais mar atá leagtha amach in Airteagal 40(3) de Rialachán (CE) Uimh. 1005/2008 ón gComhairle an 29 Meán Fómhair 2008 lena mbunaítear córas Comhphobail chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú, lena leasaítear Rialachán (CEE) Uimh. 2847/93, (CE) Uimh. 1936/2001 agus (CE) Uimh. 601/2004 agus lena n‑aisghairtear Rialacháin (CE) Uimh. 1093/94 agus (CE) Uimh. 1447/1999[9]agus nach bhfuil sárú tromchúiseach déanta acu faoi Airteagal 42 de Rialachán (CE) Uimh. 1005/2008 nó faoi Airteagal 90(1) de Rialachán (CE) Uimh. 1224/2009 an 20 Samhain 2009 lena mbunaítear córas rialaithe Comhphobail d'fhonn comhlíonadh rialacha an Chomhbheartais Iascaigh a áirithiú, lena leasaítear Rialacháin (CE) Uimh. 847/96, (CE) Uimh. 2371/2002, (CE) Uimh. 811/2004, (CE) Uimh. 768/2005, (CE) Uimh. 2115/2005, (CE) Uimh. 2166/2005, (CE) Uimh. 388/2006, (CE) Uimh. 509/2007, (CE) Uimh. 676/2007, (CE) Uimh. 1098/2007, (CE) Uimh. 1300/2008, (CE) Uimh. 1342/2008 agus lena n‑aisghairtear (CEE) Uimh. 2847/93, (CE) Uimh. 1627/94 agus (CE) Uimh. 1966/2006[10], nó nach bhfuil neamhchomhlíonadh rialacha an Chomhbheartais Iascaigh déanta acu i gcásanna eile a chuireann inbhuanaitheacht na stoc lena mbaineann go mór i gcontúirt agus a d'fhéadfadh dochar mór a dhéanamh do shaothrú bheo-acmhainní bitheolaíocha na mara trína n‑athbhunaítear agus trína gcothabháltar líon na speiceas saothraithe os cionn leibhéal atá in ann an uastáirgeacht inbhuanaithe a tháirgeadh. (16) Ina theannta sin, ba cheart do na tairbhithe leanúint de na ceanglais a chomhlíonadh a bhaineann le caomhnú acmhainní bitheolaíocha na mara ar mhaithe le leas an phobail tar éis dóibh an t‑iarratas ar chúnamh a thaisceadh, le linn thréimhse iomlán chur chun feidhme na hoibríochta agus, i gcás cineálacha áirithe oibríochta, ar feadh tréimhse aitheanta ama tar éis na híocaíochta deiridh. Tacaíocht a íoctar amach le tairbhithe, nó a choinníonn tairbhithe, nach n‑urramaíonn na ceanglais a bhaineann le caomhnú acmhainní bitheolaíocha na mara ar mhaithe le leas an phobail, d’fhéadfadh baint a bheith ag an tacaíocht sin le sáruithe, agus d’fhéadfadh sí dochar mór do chomhlíonadh chuspóirí an Chomhbheartais Iascaigh dá bhrí sin. (17) Ba cheart feidhm a bheith ag na hiarmhairtí atá leagtha síos maidir le mainneachtain na coinníollacha incháilitheachta a chomhlíonadh i gcásanna ina sáraíonn na tairbhithe rialacha an Chomhbheartais Iascaigh. D’fhonn méid an chaiteachais neamh‑incháilithe a chinneadh, ba cheart a chur san áireamh, a thromchúisí atá neamhchomhlíonadh rialacha an Chomhbheartais Iascaigh ag an tairbhí, an buntáiste eacnamaíoch a thig ó neamhchomhlíonadh rialacha an Chomhbheartais Iascaigh nó an tábhacht a bhaineann le ranníocaíocht an CEMI le gníomhaíocht eacnamaíoch an tairbhí. (18) Bhainfí an bonn de ghnóthú chuspóirí an Chomhbheartais Iascaigh freisin dá n‑íocfaí amach cúnamh airgeadais an Aontais faoin CEMI leis na Ballstáit nach gcomhlíonann a gcuid oibleagáidí faoi rialacha an Chomhbheartais Iascaigh a bhaineann le caomhnú acmhainní bitheolaíocha na mara ar mhaithe le leas an phobail, amhail sonraí a bhailiú agus na hoibleagáidí rialaithe a chur chun feidhme. Thairis sin, mura gcomhlíontar na hoibleagáidí sin, tá baol ann nach mbraithfeadh na Ballstáit tairbhithe neamh‑inghlactha ná oibríochtaí neamh‑incháilithe. (19) Mar bhearta réamhchúraim, d'fhonn íocaíochtaí neamhchomhlíontacha a chosc agus chun na Ballstáit a dhreasú chun rialacha an Chomhbheartais Iascaigh a chomhlíonadh nó a cheangal ar an tairbhí iad a chomhlíonadh, ba cheart an spriocdháta le haghaidh íocaíochta a bhriseadh agus íocaíochtaí a fhionraí nuair atá na híocaíochtaí sin teoranta ó thaobh ama de maidir lena raon feidhme. D'fhonn prionsabal na comhréireachta a urramú, ba cheart nach mbeadh feidhm ag na ceartuithe airgeadais a bhfuil iarmhairtí cinnte agus neamh‑inchúlgairthe acu ach amháin maidir le caiteachas atá nasctha go díreach le hoibríochtaí nár comhlíonadh rialacha an Chomhbheartais Iascaigh lena linn. (20) D’fhonn comhordú a fheabhsú agus cur chun feidhme a chomhchuibhiú i gcás na gCistí a thugann tacaíocht faoin mbeartas comhtháthaithe, eadhon, Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE) agus an Ciste Comhtháthaithe (CC), leis na Cistí le haghaidh forbartha tuaithe, eadhon, Ciste Eorpach Talmhaíochta um Fhorbairt Tuaithe (CETFT), agus le haghaidh na hearnála muirí agus iascaigh, eadhon, an Ciste Eorpach Muirí agus Iascaigh (CEMI), ba cheart forálacha coiteanna a bhunú maidir leis na Cistí sin uile (‘Cistí CCS’)[11] .. De bhreis ar an Rialachán seo, tá forálacha sonracha i ngeall ar thréithe ar leith an Chomhbheartais Iascaigh agus an BMC ar áireamh sa CEMI freisin. (21) Ag féachaint do mhéid an CEMI amach anseo agus i bhfianaise phrionsabal na comhréireachta, maolaítear na forálacha a bhaineann leis an bpleanáil straitéiseach ón Rialachán [maidir le Forálacha Coiteanna]. Ba cheart feasta an comhairliúchán leis na geallsealbhóirí a bheith ar siúl dhá uair ar a laghad le linn na tréimhse clárúcháin, ach níor cheart go mbeadh sé éigeantach uair amháin in aghaidh na bliana toisc go mbeadh sé ina ualach iomarcach riaracháin agus airgeadais ar an gCoimisiún agus ar na Ballstáit araon. (22) Ba cheart do ghníomhaíocht an Aontais an ghníomhaíocht atá déanta ag na Ballstáit a chomhlánú nó ba cheart di iarracht a dhéanamh rannchuidiú leis an ngníomhaíocht sin. D'fhonn breisluach suntasach a áirithiú, ba cheart an chomhpháirtíocht idir an Coimisiún agus na Ballstáit a neartú trí bhíthin socruithe maidir le rannpháirtíocht cineálacha éagsúla comhpháirtithe agus inniúlachtaí institiúideacha na mBallstát á gcur san áireamh go hiomlán. Ba cheart aird faoi leith a thabhairt ar ionadaíocht leormhaith do mhná agus do ghrúpaí mionlaigh a áirithiú. Baineann an chomhpháirtíocht sin le húdaráis réigiúnacha, áitiúla agus údaráis eile phoiblí, mar aon le comhlachtaí eile iomchuí, lena n‑áirítear na cinn sin atá freagrach as an gcomhshaol agus as cur chun cinn an chomhionannais idir fir agus mná, leis na comhpháirtithe sóisialta agus eacnamaíocha agus le comhlachtaí eile inniúla. Ba cheart do na comhpháirtithe lena mbaineann a bheith páirteach in ullmhú na gConarthaí Comhpháirtíochta, in ullmhú agus i gcur chun feidhme an chláraithe, agus i bhfaireachán agus i meastóireacht a dhéanamh air. (23) De réir phrionsabal na comhréireachta, d’fhéadfadh na modhanna a úsáidfidh an Coimisiún agus na Ballstáit a bheith éagsúil de réir mhéid iomlán an chaiteachais phoiblí a leithdháiltear ar an gclár oibríochtúil. Ba cheart feidhm a bheith ag éagsúlacht den chineál sin go háirithe maidir leis na modhanna a úsáidtear le meastóireacht, rialú, agus tuairisciú a dhéanamh ar chláir oibríochtúla; (24) Ba cheart don Choimisiún miondealú bliantúil de réir na mBallstát ar na leithreasaí faoi chomhair oibleagáidí atá ar fáil a bhunú trí leas a bhaint as critéir thrédhearcacha agus oibiachtúla; ba cheart go n‑áireofaí sna critéir sin na leithdháiltí stairiúla faoi Rialachán (CE) Uimh. 1198/2006 ón gComhairle agus an t‑ídiú stairiúil faoi Rialachán (CE) Uimh. 861/2006 ón gComhairle. (25) Baineann fíorthábhacht le comhlíonadh coinníollachtaí áirithe ex-ante i gcomhthéacs an Chomhbheartais Iascaigh, go háirithe i dtaca le Plean Ilbhliantúil Náisiúnta Straitéise maidir le Dobharshaothrú a chur isteach agus le hacmhainn chruthaithe riaracháin chun na ceanglais sonraí le haghaidh bainistíochta iascaigh a chomhlíonadh agus le córas rialaithe, cigireachta agus forfheidhmithe de chuid an Aontais a chur i bhfeidhm agus a chur chun feidhme. (26) De réir chuspóir an tsimplithe, ba cheart go mbeadh gníomhartha uile an CEMI a thagann faoi chuimsiú na bainistíochta comhpháirtí, lena n‑áirítear rialú agus bailiú sonraí, i bhfoirm aon chláir oibríochtúil amháin in aghaidh an Bhallstáit, de réir a struchtúir náisiúnta. Déanfar an tréimhse idir 1 Eanáir 2014 agus 31 Nollaig 2020 a chumhdach sa ghníomh clárúcháin. Ba cheart do gach Ballstát clár oibríochtúil amháin a ullmhú. Ba cheart straitéis a shainaithint i ngach clár le haghaidh spriocanna a bhaineann le tosaíochtaí an Aontais maidir leis an CEMI a bhaint amach agus rogha beart. Ba cheart tosaíochtaí an Aontais a chomhlíonadh sna cláir, agus iad a oiriúnú ag an am céanna do chomhthéacsanna náisiúnta, agus beartais eile an Aontais a chomhlánú, go háirithe beartas forbartha tuaithe agus beartas comhtháthaithe. (27) D'fhonn rannchuidiú leis an sprioc chun cur chun feidhme an CEMI a shimpliú agus chun na costais rialaithe agus an ráta earráide a laghdú, ba cheart úsáid a bhaint a mhéid is féidir as an deis a chuirtear ar fáil sa [Rialachán lena leagtar síos Forálacha Coiteanna] úsáid a bhaint as cnapshuimeanna agus as foirmeacha simplithe eile deontais. (28) D’fhonn oibleagáidí rialaithe faoin gComhbheartas Iascaigh a fhorfheidhmiú, ba cheart do na Ballstáit an roinn maidir le rialú an Chláir Oibríochtúil a tharraingt suas i gcomhréir le tosaíochtaí an Aontais arna nglacadh ag an gCoimisiún don réimse beartais sin. D'fhonn an clár oibríochtúil a oiriúnú do na riachtanais atá ag teacht chun cinn i dtéarmaí rialaithe agus forfheidhmithe; féadfar an roinn maidir le rialú de na cláir oibríochtúla a athbhreithniú go rialta ar bhonn na n‑athruithe i dtosaíochtaí an Aontais maidir leis an mbeartas rialaithe agus forfheidhmithe faoin gComhbheartas Iascaigh. Ba cheart don Choimisiún na leasuithe sin a fhormheasadh. (29) D’fhonn solúbthacht a choinneáil sa chlárú ar ghníomhaíochtaí i réimse an rialaithe, ba cheart an t‑athbhreithniú ar an roinn den chlár oibríochtúil maidir le rialú a bheith faoi réir nós imeachta simplithe. (30) Ba cheart do na Ballstáit roinn maidir le rialú an Chláir Oibríochtúil a tharraingt suas i gcomhréir le Clár Ilbhliantúil de chuid an Aontais; d’fhonn oiriúnú do na riachtanais shonracha a bhaineann le gníomhaíochtaí bailithe sonraí, ba cheart plean oibre bliantúil mionsaothraithe a bheith ag na Ballstáit, plean ar cheart a oiriúnú ar bhonn bliantúil faoi threoir an Choimisiúin agus a bheith faoi réir a cheadaithe. (31) D’fhonn iomaíochas agus feidhmíocht eacnamaíoch na ngníomhaíochtaí iascaireachta a mhéadú, tá sé riachtanach nuálaíocht agus fiontraíocht a spreagadh. Dá bhrí sin, ba cheart don CEMI tacú le hoibríochtaí nuálacha agus le forbairt gnó. (32) Tá infheistíocht i gcaipiteal daonna riachtanach freisin chun iomaíochas agus feidhmíocht eacnamaíoch na ngníomhaíochtaí iascaireachta agus muirí a mhéadú. Dá bhrí sin, ba cheart don CEMI tacú le foghlaim ar feadh an tsaoil, le comhar idir eolaithe agus iascairí a spreagann scaipeadh eolais agus le seirbhísí comhairle a chabhraíonn le feidhmíocht fhoriomlán agus iomaíochas foriomlán na n‑oibreoirí a fheabhsú. (33) Ag aithint dó an tábhacht a bhaineann leis an ról a imríonn céilí iascairí féinfhostaithe in iascaireacht chósta ar an mionchóir, ba cheart don CEMI tacú le hoiliúint agus le líonrú a chuireann lena bhforbairt ghairmiúil agus a chuireann ar a gcumas na cúraimí coimhdeacha a dhéanann siad go traidisiúnta a chomhlíonadh níos fearr. (34) Ag féachaint do laige na hionadaíochta thar ceann iascairí cósta ar an mionchóir sa chomhphlé sóisialta, ba cheart don CEMI tacú le heagraíochtaí a chuireann an comhphlé sin chun cinn sna fóraim iomchuí. (35) Ag féachaint d’acmhainneacht an éagsúlaithe ó thaobh iascairí cósta ar an mionchóir agus don ról ríthábhachtach atá acu i bpobail chósta, ba cheart don CEMI cabhrú le héagsúlú trí ghnóthais nuathionscanta agus infheistíochtaí in iarfheistiú a soithí a chumhdach, de bhreis ar an oiliúint iomchuí chun scileanna gairmiúla a bhaint amach sa réimse ábhartha taobh amuigh de ghníomhaíochtaí iascaireachta. (36) D’fhonn tabhairt faoi na riachtanais sláinte agus sábháilteachta ar bord, ba cheart don CEMI tacú le hinfheistíochtaí ina gcuimsítear sláinte agus sláinteachas ar bord. (37) Mar thoradh ar bhunú na gcóras lamháltas iascaireachta inaistrithe atá beartaithe in Airteagal 27 den [Rialachán maidir leis an gComhbheartas Iascaigh] agus d'fhonn tacú leis na Ballstáit maidir le cur chun feidhme na gcóras nua sin, ba cheart don CEMI tacaíocht a thabhairt maidir le forbairt acmhainní agus malartú dea-chleachtas. (38) Ba cheart go ndéanfaí an earnáil níos iomaíche a bhuí le córas lamháltas iascaireachta inaistrithe a thabhairt isteach. Dá réir sin, d'fhéadfadh go mbeadh gá le deiseanna gairmiúla nua lasmuigh de na gníomhaíochtaí iascaireachta. Dá bhrí sin, ba cheart don CEMI tacú le héagsúlú agus le cruthú post i bpobail iascaireachta go háirithe trí thacaíocht trí athshannadh soithí lena n‑úsáid i ngníomhaíochtaí muirí taobh amuigh de ghníomhaíochtaí iascaireachta soithí iascaireachta cósta ar an mionchóir. Dealraíonn sé gurb iomchuí an oibríocht deiridh sin toisc nach bhfuil na soithí iascaireachta cósta ar an mionchóir cumhdaithe faoi na córais lamháltas iascaireachta inaistrithe. (39) Is é cuspóir an Chomhbheartais Iascaigh saothrú inbhuanaithe na stoc éisc a áirithiú. Tá sé aitheanta go spreagtar ró-iascaireacht go mór mar thoradh ar ró-acmhainn. Tá sé fíorthábhachtach, dá bhrí sin, cabhlach iascaireachta an Aontais a chur in oiriúint do na hacmhainní atá ar fáil. Léiríodh cheana nach bhfuil aon éifeacht le cabhair phoiblí amhail scor sealadach nó buan agus scéimeanna maidir le diúscairt. Tacóidh an CEMI, dá bhrí sin, le bunú agus le bainistiú córas lamháltas iascaireachta inaistrithe atá dírithe ar ró-acmhainn a laghdú agus ar fheidhmíocht eacnamaíoch agus brabúsacht na n‑oibreoirí lena mbaineann a fheabhsú. (40) Os rud é go bhfuil ró-acmhainn ar cheann de na nithe is mó a spreagann ró-iascaireacht, ní mór bearta a ghlacadh chun cabhlach iascaireachta an Aontais a oiriúnú do na hacmhainní atá ar fáil; sa chomhthéacs seo, ba cheart don CEMI tacú le bunú, modhnú agus bainistíocht na gcóras lamháltas iascaireachta inaistrithe a thug an Comhbheartas Iascaigh isteach mar uirlisí bainistíochta chun ró-acmhainn a laghdú. (41) Tá sé fíorthábhachtach ceisteanna comhshaoil a chomhtháthú leis an CEMI agus tacú le cur chun feidhme na mbeart caomhantais faoin gComhbheartas Iascaigh, agus dálaí éagsúla ar fud uiscí an Aontais á gcur san áireamh, áfach. Chun na críche sin, tá sé ríthábhachtach cur chuige réigiúnach a fhorbairt i leith beart caomhantais. (42) Ar an gcaoi chéanna, ba cheart don CEMI tacú le tionchar na hiascaireachta ar an muirthimpeallacht a laghdú go háirithe tríd an éiceanuálaíocht a chur chun cinn, trí fhearas agus trí threalamh níos roghnaí agus trí bhearta atá dírithe ar éiceachórais agus bithéagsúlacht na mara agus na seirbhísí a chuireann siad ar fáil, i gcomhréir le Straitéis Bithéagsúlachta an AE go dtí 2020, a chosaint agus a aisiriú. (43) I gcomhréir leis an toirmeasc ar ábhar muirí a chaitheamh ar ais san fharraige a thug an Comhbheartas Iascaigh isteach, ba cheart don CEMI tacú le hinfheistíochtaí ar bord atá dírithe ar an úsáid is fearr is féidir a bhaint as iasc a ghabhtar de thaisme agus chun luach chodanna tearcúsáidte na n‑iasc a ghabhtar a chothú. Ó tharla go bhfuil na hacmhainní gann, ba cheart don CEMI tacú le hinfheistíochtaí ar bord atá dírithe ar luach tráchtála a chur leis na héisc a ghabhtar, d’fhonn luach na n‑iasc a ghabhtar a uasmhéadú. (44) Ag féachaint don tábhacht a bhaineann le calafoirt iascaireachta, le láithreáin ag a gcuirtear iasc i dtír agus le fothanacha, ba cheart don CEMI tacú le hinfheistíochtaí ábhartha go háirithe chun éifeachtúlacht fuinnimh, cosaint an chomhshaoil, caighdeán an táirge a chuirtear i dtír agus dálaí oibre agus sábháilteachta a fheabhsú. (45) Tá sé ríthábhachtach don Aontas go mbainfí cothromaíocht inbhuanaithe amach idir acmhainní fionnuisce agus saothrú na n‑acmhainní sin; dá bhrí sin, ag féachaint don iarmhairt ar an gcomhshaol agus inmharthanach eacnamaíoch na n‑acmhainní sin á áirithiú acu ag an am céanna, ba cheart tacú le hiascaireacht intíre trí bhíthin forálacha iomchuí. (46) I gcomhréir le Straitéis an Choimisiúin um Fhorbairt Inbhuanaithe Dhobharshaothrú na hEorpa[12], le cuspóirí an Chomhbheartais Iascaigh agus le Straitéis Eoraip 2020, ba cheart don CEMI tacú le forbairt thionscal an dobharshaothraithe ar bhonn inbhuanaithe ó thaobh cúrsaí comhshaoil, eacnamaíocha agus sóisialta. (47) Cuireann dobharshaothrú le fás agus poist i réigiúin chósta agus tuaithe. Dá bhrí sin, tá sé bunriachtanach go mbeadh rochtain ar CEMI ag fiontair dobharshaothraithe, go háirithe Fiontair Bheaga agus Mheánmhéide agus go gcabhródh sé chun feirmeoirí dobharshaothraithe nua a thabhairt isteach sa ghnóthas. D’fhonn iomaíochas agus feidhmíocht eacnamaíoch na ngníomhaíochtaí dobharshaothraithe a mhéadú, tá sé riachtanach nuálaíocht agus fiontraíocht a spreagadh. Dá bhrí sin, ba cheart don CEMI tacú le hoibríochtaí nuálacha agus le forbairt gnó, go háirithe dobharshaothrú amach ón gcósta agus dobharshaothrú neamhbhia. (48) Léiríodh cheana féin go bhfuil breisluach maidir le forbairt gnó ag baint le cineálacha nua ioncaim i dteannta gníomhaíochtaí dobharshaothraithe. Dá bhrí sin, ba cheart don CEMI tacú leis na gníomhaíochtaí comhlántacha sin taobh amuigh de dhobharshaothrú, amhail turasóireacht slatiascaireachta, gníomhaíochtaí oideachais nó gníomhaíochtaí comhshaoil. (49) Bealach tábhachtach amháin chun ioncam na bhfiontar dobharshaothraithe a mhéadú is ea luach a chur lena dtáirgí trí phróiseáil agus trí mhargaíocht a dtáirgí féin, agus trí speicis nua a mheastar a fheidhmeoidh go maith ar an margadh a thabhairt isteach agus a dtáirgeadh a éagsúlú ar an gcaoi sin. (50) Ag féachaint don ghá leis na ceantair is oiriúnaí a aithint chun dobharshaothrú a fhorbairt, agus rochtain ar uiscí agus ar spás a Aontais á cur san áireamh, ba cheart don CEMI tacú le húdaráis náisiúnta agus roghanna straitéiseacha á ndéanamh acu ar an leibhéal náisiúnta. (51) Tá infheistíocht i gcaipiteal daonna riachtanach freisin chun iomaíochas agus feidhmíocht eacnamaíoch na ngníomhaíochtaí dobharshaothraithe a mhéadú. Dá bhrí sin, ba cheart don CEMI tacú le foghlaim ar feadh an tsaoil, le líonrú a spreagann scaipeadh eolais agus le seirbhísí comhairle a chabhraíonn le feidhmíocht fhoriomlán agus iomaíochas foriomlán na n‑oibreoirí a fheabhsú. (52) D’fhonn dobharshaothrú atá inbhuanaithe ó thaobh an chomhshaoil de a chur chun cinn, ba cheart don CEMI tacú le gníomhaíochtaí dobharshaothraithe nach ndéanann díobháil don chomhshaol, le fiontair dobharshaothraithe a athrú chun éiceabhainistíocht a bheith acu, le húsáid scéimeanna iniúchóireachta agus leis an athrú go dobharshaothrú orgánach. Ar an gcaoi chéanna, ba cheart don CEMI tacú le dobharshaothrú a fhreastalaíonn ar sheirbhísí comhshaoil speisialta. (53) Ag féachaint don tábhacht a bhaineann le cosaint tomhaltóirí, ba cheart don CEMI tacaíocht leormhaith a áirithiú d’fheirmeoirí d’fhonn aon bhaol do shláinte an phobail agus do shláinte ainmhithe a eascraíonn ó dhobharshaothrú a sheachaint agus a mhaolú. (54) Ag aithint dóibh an baol a bhaineann le hinfheistíochtaí i ngníomhaíochtaí dobharshaothraithe, ba cheart don CEMI rannchuidiú le slándáil gnó trí rochtain ar árachas stoic a chumhdach, agus ioncam táirgeoirí á chosaint dá bhrí sin i gcás caillteanas táirgthe neamhghnácha go háirithe mar thoradh ar thubaistí nádúrtha, ar theagmhais aeráide dhíobhálacha, ar athruithe tobanna ar cháilíocht an uisce, ar ghalair nó ar fhoirgeachtaí le lotnaidí agus ar scriosadh na saoráidí táirgthe. (55) Os rud é go bhfuil sé cruthaithe thar roinnt blianta gur cur chuige úsáideach an cur chuige faoi stiúir an phobail maidir le cur chun cinn fhorbairt na limistéar tuaithe agus iascaigh agus go mbíonn an toradh sin air toisc go gcuirtear san áireamh go hiomlán ann na riachtanais ilearnálacha le haghaidh na forbartha inginiúla, ba cheart leanúint den tacaíocht a chur ar fáil agus í a atreisiú amach anseo. (56) I limistéir iascaireachta, ba cheart d’fhorbairt áitiúil faoi stiúir an phobail cineálacha cur chuige nuálacha a spreagadh chun fás agus poist a chruthú, go háirithe trí luach a chur le táirgí iascaireachta agus trí éagsúlú a dhéanamh ar an ngeilleagar áitiúil i treo gníomhaíochtaí eacnamaíocha nua, lena n‑áirítear na cinn sin atá le fáil ó “fhás ghorm” agus ó na hearnálacha muirí níos leithne. (57) Ba cheart d’fhorbairt inbhuanaithe na limistéar iascaireachta cur le cuspóirí AE2020 cuimsiú sóisialta a spreagadh agus an bhochtaineacht a laghdú agus nuálaíocht a chothú ar an leibhéal áitiúil agus ba cheart di cur le cuspóir an comhtháthaithe chríochaigh freisin, ar príomhthosaíocht i gConradh Liospóin é. (58) Ba cheart forbairt áitiúil faoi stiúir an phobail a chur i bhfeidhm ón mbun aníos trí chomhpháirtíochtaí áitiúla atá comhdhéanta d’ionadaithe ón earnáil phoiblí, ón earnáil phríobháideach agus ó earnáil na sochaí sibhialta agus ba cheart di a bheith ina léiriú cruinn ar an tsochaí áitiúil; is iad na gníomhaithe áitiúla sin is fearr atá in ann straitéisí forbartha áitiúla ilearnálacha a tharraingt suas chun riachtanais a limistéar iascaireachta áitiúil a chomhlíonadh; tá sé tábhachtach chun ionadaíochas na ngrúpaí áitiúla gníomhaíochta a áirithiú nach mbeadh níos mó ná 49 % den cheart vótála ag aon ghrúpa sainleasa aonair sna comhlachtaí cinnteoireachta. (59) Gné bhunriachtanach den chur chuige sin is ea líonrú idir chomhpháirtíochtaí áitiúla. Is uirlis forbartha thábhachtach é comhar idir na comhpháirtíochtaí áitiúla sin, agus ba cheart don CEMI é sin a chur ar fáil. (60) Ba cheart an tacaíocht do limistéir iascaigh tríd an CEMI a chomhordú leis an tacaíocht d’fhorbairt áitiúil atá á tairiscint ag Cistí eile de chuid an Aontais agus ba cheart a chuimsiú inti gach gné d’ullmhúchán agus de chur chun feidhme straitéisí forbartha áitiúla agus feidhmiú grúpaí áitiúla gníomhaíochta chomh maith leis na costais a bhaineann le beochan an limistéir áitiúil agus reáchtáil na comhpháirtíochta áitiúla. (61) D’fhonn inmharthanacht an iascaigh agus an dobharshaothraithe a áirithiú i margadh atá an‑iomaíoch, is gá forálacha a leagan síos trína gcuirtear tacaíocht ar fáil do chur chun feidhme [Rialachán (AE) Uimh. maidir le comheagraíocht na margaí i dtáirgí iascaigh agus dobharshaothraithe][13] agus do ghníomhaíochtaí próiseála agus margaíochta arna gcur i gcrích ag oibreoirí chun luach na dtáirgí iascaigh agus dobharshaothraithe a uasmhéadú. Ba cheart aird ar leith a thabhairt ar chur chun cinn oibríochtaí lena gcomhtháthaítear gníomhaíochtaí margaíochta, próiseála agus táirgthe an tslabhra soláthair. D’fhonn oiriúnú don bheartas nua maidir le toirmeasc a chur ar ábhar muirí a chaitheamh ar ais san fharraige, ba cheart don CEMI tacú le próiseáil na ngabhálacha de thaisme freisin. (62) Ba cheart tosaíocht a thabhairt d’eagraíochtaí táirgeoirí agus do chomhlachas eagraíochtaí táirgeoirí trí thacaíocht a thabhairt dóibh. Ba cheart deireadh a chur de réir a chéile leis an gcúiteamh as cúnamh stórála agus leis an gcúnamh le haghaidh pleananna táirgthe agus margaíochta toisc gur cailleadh spéis sa tábhacht a bhaineann leis an gcineál áirithe tacaíochta sin mar gheall ar struchtúr mhargadh an Aontais atá ag teacht chun cinn don chineál sin táirgí agus mar gheall ar thábhacht mhéadaitheach na n‑eagraíochtaí táirgeoirí láidre. (63) Ag aithint dó an iomaíocht bhreise a bhaineann d’iascairí cósta ar an mionchóir, ba cheart don CEMI tacú le tionscnaimh fiontraíochta na n‑iascairí cósta ar an mionchóir a chuireann luach leis an iasc a ghabhann siad, go háirithe trí phróiseáil nó trí mhargaíocht dhíreach na n‑iasc a ghabhann siad. (64) Tá deacrachtaí ag baint le gníomhaíochtaí iascaireachta sna réigiúin is forimeallaí den Aontas Eorpach, go háirithe toisc go dtabhaítear costais bhreise agus táirgí iascaigh áirithe á margú, i ngeall ar na míbhuntáistí sonracha a aithnítear in Airteagal 349 den Chonradh ar Fheidhmiú an Aontais Eorpaigh. (65) D’fhonn iomaíochas táirgí iascaigh áirithe ó na réigiúin is forimeallaí den Aontas Eorpach a chothú i gcomparáid le táirgí dá samhail ó réigiúin eile an Aontais Eorpaigh, thug an tAontas Eorpach bearta isteach in 1992 chun na costais bhreise lena mbaineann san earnáil iascaigh a chúiteamh. Leagtar síos na bearta is infheidhme don tréimhse 2007-2013 i Rialachán (CE) Uimh. 791/2007 ón gComhairle[14]. Is gá leanúint de thacaíocht a thabhairt chun na costais bhreise a bhaineann le táirgí iascaigh áirithe a mhargú a fhritháireamh amhail ón 1 Eanáir 2014. (66) I bhfianaise na ndálaí margaíochta éagsúla san réigiúin is forimeallaí lena mbaineann, na luaineachtaí i ngabhálacha agus i stoic agus in éilimh an mhargaidh, ba cheart é a fhágáil faoi na Ballstáit lena mbaineann na táirgí iascaigh atá incháilithe do chúiteamh, na huasmhéideanna faoi seach agus na méideanna cúitimh laistigh den leithdháileadh foriomlán in aghaidh an Bhallstáit a chinneadh. (67) Ba cheart údarás a thabhairt do na Ballstáit idirdhealú a dhéanamh ar an liosta agus ar an líon táirgí iascaigh atá i gceist agus ar mhéid an chúitimh laistigh den leithdháileadh foriomlán in aghaidh an Bhallstáit. Ba cheart údarás a thabhairt dóibh freisin a bpleananna cúitimh a chur in oiriúint má tá call leis mar gheall ar thosca atá ag athrú. (68) Ba cheart do na Ballstáit an leibhéal cúitimh a shocrú ar leibhéal a fhágann gur féidir costais bhreise a fhritháireamh, ar costais iad a thig ó mhíbhuntáistí sonracha na réigiúin is forimeallaí agus go háirithe ó na costais a bhaineann leis na táirgí a iompar go mór-roinn na hEorpa. D’fhonn róchúiteamh a sheachaint, ba cheart go mbeadh an méid i gcomhréir leis na costais bhreise atá á bhfritháireamh tríd an gcabhair agus níor cheart i gcás ar bith go sáródh sé 100 % de na costas iompair agus costais bhainteacha eile chuig mór-roinn na hEorpa. Chuige sin, ba cheart cineálacha eile idirghabhála poiblí a bhfuil tionchar acu ar leibhéal na gcostas breise a chur san áireamh inti freisin. (69) Tá sé fíorthábhachtach go mbeadh na huirlisí cuí ag Ballstáit agus ag oibreoirí ionas gur féidir rialuithe a chur i gcrích ar chaighdeán ard agus ionas gur féidir comhlíonadh rialacha an Chomhbheartais Iascaigh a áirithiú de bhrí sin agus foráil á déanamh acu maidir le saothrú inbhuanaithe beo-acmhainní uisceacha ag an am céanna; dá bhrí sin ba cheart don CEMI tacú le Ballstáit agus le hoibreoirí i gcomhréir le Rialachán (CE) Uimh. 1224/2009 ón gComhairle. Trí bhíthin cultúr comhlíontachta a chruthú, ba cheart go rannchuideodh an tacaíocht sin le fás inbhuanaithe. (70) Ba cheart leanúint den tacaíocht atá á deonú do Bhallstáit ar bhonn Rialachán (CE) Uimh. 861/2006 i leith an chaiteachais arna thabhú a bhaineann le cur chun feidhme chóras rialaithe an Aontais faoin CEMI, de réir loighic an chiste aonair. (71) I gcomhréir le cuspóirí beartais rialaithe agus forfheidhmithe an Aontais, dealraíonn sé gurb iomchuí tréimhse íosta a thiomnú do rialú iascaigh maidir le húsáid soithí patróil, aerárthaí patróil agus héileacaptair phatróil, tréimhse ba cheart a bheith leagtha amach go cruinn d’fhonn bonn a sholáthar don tacaíocht faoin CEMI. (72) I ngeall ar an tábhacht a bhaineann le comhar idir na Ballstáit i réimse an rialaithe, ba cheart don CEMI tacaíocht a thabhairt chun na críche sin. (73) Ba cheart forálacha a leagan síos le haghaidh tacaíochta chun sonraí iascaigh a bhailiú, a bhainistiú agus a úsáid mar a shonraítear i gclár ilbhliantúil an Aontais, go háirithe chun tacú le cláir náisiúnta agus le bainistíocht agus úsáid sonraí ar mhaithe le hanailís eolaíochta agus le cur chun feidhme an Chomhbheartais Iascaigh. Ba cheart leanúint den tacaíocht atá á deonú do Bhallstáit ar bhonn Rialachán (CE) Uimh. 861/2006 don chaiteachas arna thabhú a bhaineann le bailiú, le bainistiú agus le húsáid sonraí iascaigh faoin CEMI, de réir loighic an chiste aonair. (74) Is gá freisin tacú leis an gcomhar i measc Bhallstáit, agus leis an gcomhar le tríú tíortha nuair is ábhartha, maidir le bailiú sonraí laistigh den imchuach farraige céanna, agus is gá tacú le comhar leis na comhlachtaí eolaíocha idirnáisiúnta ábhartha chomh maith. (75) Is é cuspóir an BMC tacú le húsáid inbhuanaithe na bhfarraigí agus na n‑aigéan agus cinnteoireacht chomhordaithe, chomhtháite agus thrédhearcach a fhorbairt maidir leis na beartais a dhéanann difear do na haigéin, do na farraigí, do na hoileáin, do na réigiúin is forimeallaí, do na réigiúin ar an gcósta agus do na hearnálacha muirí, i gcomhréir leis an Teachtaireacht ón gCoimisiún "Beartas Muirí Comhtháite don Aontas Eorpach”[15]. (76) Tá gá le cistiú marthanach chun an Beartas Muirí Comhtháite don Aontas Eorpach a chur chun feidhme agus a fhorbairt tuilleadh, mar a léirítear i ráitis na Comhairle, Pharlaimint na hEorpa agus Choiste na Réigiún[16]. (77) Ba cheart don CEMI tacú le cur chun cinn an rialachais mhuirí chomhtháite ar gach leibhéal go háirithe trí dhea-chleachtas a mhalartú agus trí straitéisí um imchuacha farraige a fhorbairt agus a chur chun feidhme tuilleadh. Tá na straitéisí sin dírithe ar chreat comhtháite a bhunú chun aghaidh a thabhairt ar dhúshláin choiteanna in imchuacha farraige san Eoraip agus ar chomhar idir geallsealbhóirí a láidriú chun an úsáid is fearr is féidir a bhaint as ionstraimí airgeadais agus cistí an Aontais agus rannchuidiú le comhtháthú eacnamaíoch, sóisialta agus críochach an Aontais. (78) Ba cheart don CEMI tacú freisin le forbairt bhreise uirlisí chun sineirgí a chruthú idir thionscnaimh a dhéantar in earnálacha éagsúla agus a dhéanann difear d’fharraigí, d’aigéin agus do chóstaí. Is amhlaidh atá sé i gcás faireachais mhuirí chomhtháite atá dírithe ar fheasacht ar dhálaí éagsúla muirí a fheabhsú trí mhalartuithe faisnéise feabhsaithe agus slána trasna earnálacha. Mar sin féin, níor cheart oibríochtaí a bhaineann le faireachas muirí a thagann faoi raon feidhme Theideal V den Chonradh ar Fheidhmiú an Aontais Eorpaigh a mhaoiniú tríd an CEMI. (79) D’fhéadfadh sé go mbeadh gá lena meicníochtaí cistiúcháin féin a úsáid ar bhealach comhtháite agus i gcomhréir le forálacha an Chonartha chun na córais faisnéise ar leith atá á n‑oibriú ag na hearnálacha sin a idirnascadh. Tá pleanáil spásúlachta mhuirí agus bainistiú comhtháite an chreasa cósta riachtanach le haghaidh fhorbairt inbhuanaithe na limistéar muirí agus na réigiún cósta agus chun rannchuidiú le haidhmeanna na bainistíochta atá bunaithe ar an éiceachóras agus chun naisc idir an talamh agus an fharraige a fhorbairt. Tá na huirlisí sin tábhachtach freisin chun úsáidí éagsúla ár gcóstaí, ár bhfarraigí agus ár n‑aigéan a bhainistiú lena bhforbairt eacnamaíoch inbhuanaithe a chumasú agus le hinfheistíocht trasteorann a spreagadh, ach tabharfar sainmhíniú breise sa Treoir Réime um Straitéis Mhuirí ar theorainneacha inbhuaine na ngníomhaíochtaí daonna ag a mbíonn iarmhairt ar an muirthimpeallacht. Ina theannta sin, is gá eolas ar shaol na mara a fheabhsú, agus nuálaíocht a spreagadh trí bhailiú, roinnt saor in aisce, athúsáid agus scaipeadh sonraí maidir le stádas na n‑aigéan agus na bhfarraigí a éascú. (80) Ba cheart don CEMI tacú freisin le fás eacnamaíoch inbhuanaithe, le fostaíocht, le nuálaíocht agus le hiomaíochas laistigh de na hearnálacha muirí agus i réigiúin ar an gcósta. Tá sé ríthábhachtach constaicí rialála agus easpaí scileanna a aithint atá ina mbac ar fhás in earnálacha muirí ionchais agus in earnálacha muirí atá ag teacht chun cinn, chomh maith le hoibríochtaí atá dírithe ar infheistíocht a chothú i nuálaíocht teicneolaíochta atá de dhíth chun acmhainneacht gnó feidhmeanna mara agus muirí a fheabhsú. (81) Ba cheart don CEMI a bheith comhlántach agus comhleanúnach leis na hionstraimí airgeadais a chuireann an tAontas agus na Ballstáit ar fáil i láthair na huaire agus a chuirfidh siad ar fáil amach anseo, ar leibhéal náisiúnta agus fonáisiúnta, chun cosaint agus úsáid inbhuanaithe na n‑aigéan, na bhfarraigí agus na gcóstaí a chur chun cinn, rud a chuideoidh le comhar níos éifeachtaí a chruthú idir na Ballstáit agus a réigiúin ar an gcósta, a réigiúin oileánacha agus a réigiúin is forimeallaí, agus tosaíocht agus dul chun cinn na dtionscadal náisiúnta agus áitiúil á gcur san áireamh. Beidh an Ciste ag teacht le beartais eile de chuid an Aontais a d’fhéadfadh gné mhuirí a chuimsiú, go háirithe Ciste Forbraíochta Réigiúnaí na hEorpa, an Ciste Comhtháthaithe agus Ciste Sóisialta na hEorpa chomh maith le Clár Horizon 2020 maidir le Beartas fuinnimh agus taighde. (82) D’fhonn cuspóirí an Chomhbheartais Iascaigh a bhaint amach ar leibhéal domhanda, tá ról gníomhach ag an Aontas in obair eagraíochtaí idirnáisiúnta. Tá sé bunriachtanach dá bhrí sin go gcuirfidh an tAontas le gníomhaíochtaí na n‑eagraíochtaí sin a chabhraíonn lena áirithiú go ndéantar acmhainní iascaigh a chaomhnú agus a shaothrú go hinbhuanaithe ar an mórmhuir agus i bhfarraigí tríú tíortha. Ba cheart leanúint leis an tacaíocht atá á deonú d’eagraíochtaí idirnáisiúnta ar bhonn Rialachán Uimh. (CE) 861/2006 faoin CEMI, de réir loighic an chiste aonair. (83) D’fhonn rialachas a fheabhsú laistigh den Chomhbheartas Iascaigh agus feidhmiú éifeachtach na gComhairlí Comhairleacha a áirithiú, tá sé riachtanach cistiú buan agus leordhóthanach a chur ar fáil do Chomhairlí Comhairleacha d’fhonn a ról comhairleach laistigh den Chomhbheartas Iascaigh a shaothrú go héifeachtúil. De réir loighic an chiste aonair, ba cheart an tacaíocht atá á deonú do Chomhairlí Comhairleacha faoin CEMI a chur in ionad na tacaíochta atá á deonú do Chomhairlí Comhairleacha Réigiúnacha ar bhonn Rialachán (CE) Uimh. 861/2006 ón gComhairle. (84) Mar chúnamh teicniúil, ba cheart don CEMI tacaíocht theicniúil, riaracháin agus ullmhúcháin a chur ar fáil chomh maith le tacaíocht a chur ar fáil do bhearta faisnéise, do líonrú, do mheastóireachtaí, d’iniúchtaí, do staidéir agus do mhalartuithe taithí d’fhonn cur chun feidhme an chláir oibríochtúil a éascú agus chun cineálacha nuálacha cur chuige agus cleachtais a chur chun cinn ar mhaithe le cur chun feidhme simplí agus trédhearcach. Ba cheart a áireamh i gcúnamh teicniúil freisin gréasán Eorpach de Ghrúpaí Áitiúla Gníomhaíochta Iascaigh a bhunú a bheadh dírithe ar fhorbairt acmhainní, scaipeadh faisnéise, roinnt taithí agus tacú le comhar idir na comhpháirtíochtaí áitiúla. (85) Maidir le gach oibríocht arna maoiniú faoin Rialachán seo, faoi bhainistíocht dhíreach agus faoi bhainistíocht chomhpháirteach araon, is gá a áirithiú go ndéantar leasanna airgeadais an Aontais a chosaint trí chur i bhfeidhm cuí na reachtaíochta a bhaineann le cosaint na leasanna sin, agus is gá a áirithiú go ndéanann na Ballstáit agus an Coimisiún rialuithe iomchuí. (86) Ba cheart feidhm a bheith ag [Rialachán (AE) Uimh [...] lena leagtar síos Forálacha Coiteanna] agus ag na forálacha arna nglacadh de bhun an Rialacháin sin maidir le forálacha an Rialacháin seo, a thagann faoi bhainistíocht chomhpháirteach. Go háirithe, i [Rialachán (AE) Uimh. [...] lena leagtar síos Forálacha Coiteanna][17] leagtar síos forálacha a bhaineann le bainistíocht chomhpháirteach chistí an Aontais le Ballstáit bunaithe ar phrionsabail bainistíochta fónta airgeadais, trédhearcachta agus neamh‑idirdhealaithe, chomh maith le forálacha maidir le feidhmiú comhlachtaí creidiúnaithe, na prionsabail bhuiséadacha, ar forálacha iad is ceart a urramú faoi chuimsiú an Rialacháin seo. (87) Agus sainiúlacht an CEMI á cur san áireamh áfach, go háirithe a mhéid, na cineálacha oibríochtaí a mhaoinítear, an nasc láidir leis an gComhbheartas Iascaigh agus aon fhachtóirí ábhartha eile, ba cheart roinnt de na forálacha coiteanna a bhaineann le bainistíocht chomhpháirteach a oiriúnú, a mhaolú nó a fhorlíonadh sa rialachán seo. I gcás ina gceanglaítear amhlaidh faoi fhorálacha [Rialachán (AE) Uimh [...] lena leagtar síos Forálacha Coiteanna], ba cheart don CEMI na forálacha coiteanna sin a chomhlánú agus a fhorlíonadh. (88) Ag féachaint don tábhacht a bhaineann le caomhnú stoc bitheolaíoch na mara a áirithiú agus le stoc a chosaint ar iascaireacht neamhdhleathach go háirithe agus de réir mheon na gconclúidí a rinneadh sa Pháipéar Uaine maidir le hAthchóiriú an Chomhbheartais Iascaigh[18], ba cheart na hoibreoirí sin nach gcomhlíonann rialacha an Chomhbheartais Iascaigh, agus a chuireann inbhuanaitheacht na stoc lena mbaineann go mór i gcontúirt agus a d’fhéadfadh dochar mór a dhéanamh do shaothrú inbhuanaithe bheo-acmhainní bitheolaíocha na mara trína n‑athbhunaítear agus trína gcothabháltar líon na speiceas saothraithe os cionn leibhéal atá in ann an uastáirgeacht inbhuanaithe a tháirgeadh, agus na hoibreoirí sin a bhfuil baint acu le hiascaireacht neamhdhleathach, neamhthuairiscithe agus neamhrialáilte, a eisiamh ó thacaíocht faoin CEMI. Níor cheart maoiniú an Aontais a úsáid chun an bonn a bhaint de leas an phobail maidir le caomhnú acmhainní bitheolaíocha na mara atá sainithe i gcuspóirí Rialachán an Chomhbheartais Iascaigh ag céim ar bith idir roghnú agus chur chun feidhme oibríochta. (89) Ba cheart do na Ballstáit bearta leormhaithe a ghlacadh d’fhonn feidhmiú cuí na gcóras bainistíochta agus rialaithe a áirithiú. Chuige sin, ba cheart údarás bainistíochta, gníomhaireacht íocaíochta agus comhlacht deimhniúcháin a ainmniú le haghaidh gach cláir oibríochtúil agus ba cheart a bhfreagrachtaí a shainiú. Ba cheart go mbainfeadh na freagrachtaí sin go príomhúil leis an gcur chun feidhme fónta airgeadais, le heagrú na meastóireachta, le deimhniú an chaiteachais, le hiniúchóireacht agus le comhlíonadh dhlí an Aontais. Ba cheart foráil a dhéanamh do chruinnithe rialta idir an Coimisiún agus na húdaráis náisiúnta lena mbaineann d’fhonn faireachán a dhéanamh ar an gcúnamh. Maidir le bainistiú agus rialú, is gá, go háirithe, na módúlachtaí a bhunú trína ndearbhóidh na Ballstáit go bhfuil na córais i bhfeidhm agus go bhfuil siad ag feidhmiú go sásúil. De bhrí gur cheart na socruithe bainistíochta a leagan amach in [Rialachán (AE) Uimh. […] maidir le Forálacha Coiteanna chun aistriú réidh a áirithiú ó na socruithe bainistíochta agus rialaithe atá ann faoi láthair i gcomhair an CAI agus chun comhchuibhiú rialacha chistí an ESI a chur chun cinn. (8990) Ba cheart leasanna airgeadais an Aontais Eorpaigh a chosaint trí bhearta comhréireacha feadh an timthrialla caiteachais, lena n‑áirítear cosaint, brath agus imscrúdú neamhrialtachtaí, gnóthú cistí a cailleadh, a íocadh go mícheart nó a úsáideadh go mícheart agus, nuair is iomchuí, pionóis. (91) Ba cheart na méideanna arna n‑aisghabháil ag Ballstáit tar éis neamhrialtachtaí a bheith ar fáil le haghaidh chláir oibríochtúla an Bhallstáit lena mbaineann. Ba cheart córas maidir le freagracht airgeadais na mBallstát a dhearadh in éagmais aisghabháil iomlán na neamhrialtachtaí agus ba cheart go gcuirfí ar chumas an Choimisiúin leasanna bhuiséad an Aontais a chosaint trí na méideanna a cailleadh de thoradh neamhrialtachtaí agus nár aisghabhadh faoi sprioc-amanna réasúnacha a ghearradh ar an mBallstát lena mbaineann. (902) Ar mhaithe le comhpháirtíocht mhaith oibre agus le cur chun cinn cuí chúnamh an Aontais, ba cheart foráil a dhéanamh don fhaisnéis is forleithne is féidir agus do phoiblíocht i leith na faisnéise sin. Ba cheart do na húdaráis atá freagrach as cúnamh a bhainistiú a bheith freagrach as an ngné sin agus as an Coimisiún a choinneáil ar an eolas i leith na mbeart a ghlactar. (93) Ba cheart na rialacha agus na nósanna imeachta lena rialaítear gealltanais agus íocaíochtaí a shimpliú d’fhonn sreabhadh rialta airgid a áirithiú. Ba cheart go gcabhródh réamh‑mhaoiniú de 4 % den ranníocaíocht ón CEMI le dlús a chur le cur chun feidhme an chláir oibríochtúil. (94) Ba cheart feabhas a chur ar réamhaisnéis agus ar chur chun feidhme an chaiteachais d’fhonn bainistíocht fhónta acmhainní an Aontais a áirithiú. Chuige sin, ba cheart do na Ballstáit a réamhaisnéisí maidir le húsáid acmhainní an Aontais a chur chuig an gCoimisiún go rialta agus ba cheart go n‑aisíocfaí airleacain agus go ndéanfaí saoradh uathoibríoch i gcás aon mhoille sa chur chun feidhme airgeadais. (915) D’fhonn aghaidh a thabhairt ar riachtanais shonracha an Chomhbheartais Iascaigh a luaitear in Airteagal 50 agus in Airteagal 51 den [Rialachán maidir leis an gComhbheartas Iascaigh] agus d’fhonn cur le comhlíonadh rialacha an Chomhbheartais Iascaigh, ba cheart forálacha breise i dtaobh na rialacha maidir leis an spriocdháta íocaíochta a bhriseadh i [Rialachán (AE) Uimh. [...] lena leagtar síos Forálacha Coiteanna] a leagan síos. I gcás inar mhainnigh Ballstát nó oibreoir a n‑oibleagáidí a chomhlíonadh faoin gComhbheartas Iascaigh nó i gcás ina bhfuil fianaise ag an gCoimisiún a thugann le tuiscint nár chomhlíon siad iad, ba cheart cead a thabhairt don Choimisiún íocaíochtaí a bhriseadh mar bheart réamhchúraim. (926) Chomh maith leis an gcaoi go bhféadfaí íocaíochtaí a bhriseadh agus, d'fhonn an baol is léir a bhaineann le híoc amach caiteachais neamh‑incháilithe a sheachaint, ba cheart cead a thabhairt don Choimisiún íocaíochtaí a bhaineann le neamhchomhlíonadh rialacha an Chomhbheartais Iascaigh a fhionraí mar a cheanglaítear le hAirteagal 50 agus le hAirteagal 51 den [Rialachán maidir leis an gComhbheartas Iascaigh]. (97) Chun an caidreamh airgeadais idir na gníomhaireachtaí íocaíochta creidiúnaithe agus buiséad an Aontais a bhunú, ba cheart don Choimisiún cuntais na ngníomhaireachtaí íocaíochta sin a imréiteach gach bliain. Ba cheart don chinneadh maidir le himréiteach na gcuntas iomláine, cruinneas agus fírinneacht na gcuntas a chumhdach ach gan comhréireacht an chaiteachais le reachtaíocht an Aontais a chumhdach. (938) Ba cheart meastóireacht agus faireachán a dhéanamh ar gach clár oibríochtúil chun a cháilíocht a fheabhsú agus chun a bhfuil bainte amach a léiriú. Ba cheart don Choimisiún creat a bhunú chun comh‑mheastóireacht agus comhfhaireachán a dhéanamh lena n‑áiritheofaí, i measc rudaí eile, go mbeadh sonraí ábhartha ar fáil go tráthúil. Sa chomhthéacs sin, ba cheart liosta táscairí a chinneadh agus ba cheart don Choimisiún tionchar bheartas an CEMI a mheas maidir le cuspóirí sonracha. (949) Ba cheart an fhreagracht as faireachán ar an gclár a roinnt idir an tÚdarás Bainistíochta agus Coiste Monatóireachta a chuirfear ar bun chun na críche seo. Chuige sin ba cheart na freagrachtaí faoi seach a shonrú. Ba cheart é a bheith i gceist le faireachán ar an gclár go n‑ullmhófaí tuarascáil bhliantúil ar an gcur chun feidhme, atá le cur chuig an gCoimisiún. (95100) D’fhonn inrochtaineacht agus trédhearcacht faisnéise maidir le deiseanna maoinithe agus tairbhithe tionscadail a neartú, ba cheart a chur ar fáil i ngach Ballstát suíomh gréasáin aonair nó tairseach suímh ghréasáin ina gcuirtear faisnéis ar fáil faoi chlár oibríochtúla, lena n‑áirítear liostaí de na hoibríochtaí a fhaigheann tacaíocht faoi gach clár oibríochtúil. Ba cheart go bhfaigheadh an pobal i gcoitinne agus go háirithe cáiníocóirí an Aontais tuairim réasúnta, inláimhsithe agus nithiúil ón bhfaisnéis sin maidir leis an dóigh a gcaitear cistiú an Aontais faoi chuimsiú an CEMI. De bhreis an gcuspóir sin, ba cheart go ndéanfaí poibliú breise ar an deis chun iarratas a dhéanamh ar chistiú an Aontais trí na sonraí ábhartha a fhoilsiú. Mar sin féin, agus lánurraim á tabhairt don cheart bunúsach go ndéanfaí sonraí a chosaint agus i gcomhréir le breithiúnas na Cúirte i gCásanna Uamtha Schecke[19], níor cheart foilsiú ainmneacha daoine nádúrtha a iarraidh. (96101) D'fhonn gnéithe neamhriachtanacha áirithe den Rialachán seo a fhorlíonadh agus a leasú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i ndáil le cód iompair maidir le sainaithint cásanna nuair nár comhlíonadh rialacha an Chomhbheartais Iascaigh, cásanna a d'fhéadfadh a bheith ina gcúis le neamh‑inghlacthacht an iarratais agus le neamh‑inghlacthacht thréimhse an iarratais, d’fhonn coinníollacht ex ante a áirithiú ar bhealach comhréireach, maidir le sainaithint na n‑infheistíochtaí incháilithe ar bord d'fhonn infheistíochtaí a sheachaint a d'fhéadfadh a bheith ina gcúis le hacmhainn iascaireachta an tsoithigh a mhéadú, maidir leis an modh ina ríomhtar glanioncam i gcás éiceanuálaíochta, maidir le Cinneadh na n‑oibríochtaí incháilithe agus na gcostas a bhaineann le cosaint agus le hathbhunú na limistéar muirí faoi chosaint, maidir le sainaithint na gcostas incháilithe sna hinfheistíochtaí sa dobharshaothrú amach ón gcósta agus neamhbhia, maidir le hinneachar an phlean gníomhaíochta um straitéisí forbartha áitiúla, maidir le Cinneadh na gcostas incháilithe faoi thacaíocht ullmhúcháin do straitéisí forbartha áitiúla, maidir le sainiú na gcostas incháilithe faoi chostais reatha agus faoi chostais bheochana le haghaidh na straitéisí forbartha áitiúla, maidir le hoibleagáidí na ngníomhaireachtaí íocaíochta, maidir le Cinneadh na gcúraimí atá ar chomhlachtaí deimhniúcháin, maidir le soiléiriú na nósanna imeachta le haghaidh riain iniúchta leordhóthanaigh, maidir le soiléiriú na n‑oibleagáidí atá ar na Ballstáit i gcás aisghabháil na n‑íocaíochtaí neamhdhlite, maidir le cásanna nuair nár comhlíonadh an Comhbheartas Iascaigh a d'fhéadfadh a bheith ina gcúis le híocaíochtaí a fhionraí a chinneadh, maidir le bunú na gcritéar agus na modheolaíochta a chuirfear i bhfeidhm i gcás ceartuithe airgeadais ráta chomhréidh agus eachtarshuite agus maidir leis an liosta de chásanna ábhartha nuair nár comhlíonadh rialacha an Chomhbheartais Iascaigh a d'fhéadfadh a bheith ina gcúis le cur i bhfeidhm na gceartuithe airgeadais agus maidir le inneachar agus le forbairt an chórais faireacháin agus mheastóireachta. (97102) Ba cheart don Choimisiún a áirithiú, agus gníomhartha tarmligthe á n‑ullmhú agus á dtarraingt suas aige, go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (98103) Ba cheart a thabhairt de chumhacht don Choimisiún, trí bhíthin gníomhartha cur chun feidhme, cinntí maidir le miondealú bliantúil na leithdháiltí, cinntí lena bhformheastar na cláir oibríochtúil agus a gcuid leasuithe, cinntí maidir le tosaíocht an Aontais i ndáil leis an mbeartas rialaithe agus forfheidhmithe, cinntí lena bhformheastar pleananna oibre bliantúla um bailiú sonraí, cinntí lena mbunaítear fianaise ar neamhchomhlíonadh an Chomhbheartais Iascaigh a d’fhéadfadh briseadh an spriocdháta le haghaidh íocaíochta a chur faoi deara, cinntí maidir le mainneachtain rialacha an Chomhbheartais Iascaigh a chomhlíonadh a d’fhéadfadh fionraí na n‑íocaíochtaí a chur faoi deara, cinntí lena ndéantar íocaíochtaí a fhionraí agus lena mbaintear fionraí na n‑íocaíochtaí agus cinntí maidir le ceartuithe airgeadais agus cinntí maidir le himréiteach na gcuntas. (99104) D'fhonn coinníollacha aonfhoirmeacha a áirithiú do chur chun feidhme an Rialacháin seo, ba cheart a thabhairt don Choimisiún na cumhachtaí cur chun feidhme a bhaineann le formáid an chláir oibríochtúil, leis na nósanna imeachta chun an clár oibríochtúil a ghlacadh, leis na nósanna imeachta a bhaineann leis an bplean oibre bliantúil um bailiú sonraí a ghlacadh, le cur i bhfeidhm nithiúil na bpointí céatadáin den mhéid cúnaimh atá in Iarscríbhinn I, leis an tréimhse ama chun an dearbhú idirmheánach ar chaiteachas a sheoladh, leis na rialacha maidir leis an oibleagáid atá ar ghníomhaireachtaí íocaíochta maidir le bainistiú agus rialú, le cúraimí sonracha na gcomhlachtaí deimhniúcháin, leis na rialacha maidir le bainistiú agus rialú éifeachtach, leis na rialacha maidir le Cinneadh na n‑íocaíochtaí atá le fionraí, leis na nósanna imeachta chun an spriocdháta le haghaidh íocaíochta a bhriseadh nó chun íocaíochtaí a fhionraí, leis an nós imeachta chun seiceálacha breise ar an láthair a dhéanamh ag an gCoimisiún, le formáid na dTuarascálacha Bliantúla ar Chur Chun Feidhme, leis na heilimintí atá le cur san áireamh sna meastóireachtaí ex-ante agus ex-post agus maidir le mionsonrú na ngnéithe teicniúla le haghaidh beart poiblíochta. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[20]. (100105) I bhfianaise chineál nós imeachta na bhforálacha atá le glacadh ag an gCoimisiún leis na gníomhartha cur chun feidhme d'Airteagal 24, d'Airteagal 98, d'Airteagal 120103 agus d'Airteagal 143120, ba cheart feidhm a bheith ag an nós imeachta comhairleach nuair atá na forálacha sin á nglacadh. (101106) Chun trasdul rianúil a éascú ón gcóras a bunaíodh le Rialachán (CE) Uimh. 1198/2006 chuig an gcóras arna bhunú leis an Rialachán seo ba cheart an chumhacht gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i dtaca le forálacha idirthréimhseacha a bhunú. (102107) Cuirtear an scéim nua tacaíochta dá bhforáiltear sa Rialachán seo in ionad na scéime tacaíochta a bunaíodh le Rialachán (CE) Uimh. 1198/2006, le Rialachán (CE) Uimh. 861/2006, le Rialachán ó Pharlaimint na hEorpa agus ón gComhairle lena mbunaítear Clár chun forbairt bhreise ar Bheartas Muirí Comhtháite a chothú, le Rialachán (CE) Uimh. 1290/2005 maidir le Ciste Ráthaíochta, le Rialachán (CE) Uimh. 791/2007 agus le hAirteagal 103 de Rialachán 1224/2009. Dá bhrí sin, ba cheart na rialacháin sin agus an fhoráil sin a aisghairm ón 1 Eanáir 2014, TAR ÉIS AN RIALACHÁN SEO A GHLACADH: TEIDEAL I CUSPÓIRÍ CAIBIDIL I Raon feidhme agus Sainmhínithe Airteagal 1 Ábhar Sainítear sa Rialachán seo bearta airgeadais an Aontais chun na nithe seo a leanas a chur chun feidhme: (a) an Comhbheartas Iascaigh; (b) bearta ábhartha a bhaineann le Dlí na Farraige; (c) forbairt inbhuanaithe na limistéar iascaigh agus na hiascaireachta intíre; (d) agus an Beartas Muirí Comhtháite (BMC). Airteagal 2 Raon feidhme geografach Beidh feidhm ag an Rialachán seo maidir le hoibríochtaí a dhéantar i gcríoch an Aontais mura bhforáiltear a mhalairt go sainráite sa Rialachán seo. Airteagal 3 Sainmhínithe 1. Chun críche an Rialacháin seo agus gan dochar do mhír 2, beidh feidhm ag na sainmhínithe dá dtagraítear in Airteagal 5 den [Rialachán maidir leis an gComhbheartas Iascaigh][21], in Airteagal 5 den [Rialachán maidir le Comheagraíocht na margaí i dtáirgí iascaigh agus dobharshaothraithe] agus in Airteagal 4 de Rialachán (CE) Uimh. 1224/2009 ón gComhairle agus in Airteagal 2 de Rialachán Uimh. [Rialachán lena leagtar síos Forálacha Coiteanna][22] . 2. Chun críocha an Rialacháin seo, beidh feidhm ag na sainmhínithe seo a leanas: (1) ciallaíonn ‘Timpeallacht Chomónta um Chomhroinnt Faisnéise (TCCF)’ líonra córas ina bhfuil suiteáil dhíláraithe arna forbairt chun faisnéis a mhalartú i measc úsáideoirí ó earnálacha éagsúla d’fhonn feabhas a chur ar fheasacht staide ar ghníomhaíochtaí ar muir; (2) ciallaíonn ‘oibríochtaí trasearnálacha’ tionscnaimh a théann chun tairbhe earnálacha agus/nó beartas earnálach éagsúil, dá dtagraítear sa Chonradh ar Fheidhmiú an Aontais Eorpaigh, agus nach féidir iad a bhaint amach go hiomlán trí bhíthin beart atá cuimsithe laistigh de réimsí beartais faoi seach; (3) ciallaíonn ‘córas taifeadta agus tuairiscithe leictreonach’ (ERS) córas chun sonraí a thaifeadadh agus a thuairisciú go leictreonach dá dtagraítear in Airteagal 15, in Airteagal 24 agus in Airteagal 63 de Rialachán (CE) Uimh. 1224/2009; (4) ciallaíonn ‘Líonra Breathnóireachta agus Sonraí Muirí Eorpach’ líonra lena ndéantar cláir náisiúnta um breathnóireacht agus sonraí muirí a chomhtháthú in acmhainn Eorpach choiteann agus inrochtana; (5) ciallaíonn ‘limistéar iascaigh’ limistéar le cósta mara nó locha nó ina bhfuil locháin nó inbhear abhann agus ina bhfuil leibhéal suntasach fostaíochta in iascach nó sa dobharshaothrú agus atá ainmnithe mar limistéar den chineál sin ag an mBallstát; (6) ciallaíonn ‘iascaire’ aon duine ag gabháil don iascaireacht ghairmiúil, faoi mar atá aitheanta ag an mBallstát, ar bord soithigh iascaireachta oibríochtúil nó ag gabháil do shaothrú gairmiúil orgánach muirí, faoi mar atá aitheanta ag an mBallstát, gan soitheach; (7) ciallaíonn "Beartas Muirí Comhtháite" (BMC) beartas an Aontais arb é is aidhm dó cinnteoireacht chomhordaithe agus chomhleanúnach a chothú chun forbairt inbhuanaithe, fás eacnamaíoch agus comhtháthú sóisialta na mBallstát, agus go háirithe na réigiún cósta, oileánach agus na réigiún is forimeallaí san Aontas a uasmhéadú, i dteannta na n‑earnálacha muirí, trí bheartais chomhtháite a bhaineann leis an muir agus trí chomhar idirnáisiúnta ábhartha; (8) tionscnamh AE is ea ‘Faireachas Muirí Comhtháite’ a bhfuil sé d’aidhm aige feabhas a chur ar éifeachtacht agus éifeachtúlacht i ngníomhaíochtaí faireachais sna farraigí Eorpacha trí mhalartú faisnéise agus trí chomhoibriú thar earnálacha agus thar theorainneacha; (9) ciallaíonn “neamhrialtacht” neamhrialtacht mar atá sainmhínithe in Airteagal 1(2) de Rialacháin 2988/95 ón gComhairle; (10) ciallaíonn “iascaireacht intíre” iascaireacht arna déanamh chun críocha tráchtála ag soithí ag feidhmiú go heisiach in uiscí intíre nó ag gléasanna eile arna n‑úsáid le haghaidh iascaireachta oighir; (11) ciallaíonn “bainistiú comhtháite an chreasa cósta” na straitéisí agus na bearta sin de réir mar atá sainmhínithe sa Mholadh ó Рharlaimint na hЕorpa agus ón gComhairle (2002/413/CE) an 30 Bealtaine 2002 maidir le cur chun feidhme Bhainistiú Comhtháite an Chreasa Cósta san Eoraip[23]; (12) ciallaíonn ‘rialachas muirí comhtháite’ bainistiú comhordaithe ar gach beartas earnála de chuid an AE a dhéanann difear do na haigéin, do na farraigí agus do réigiúin ar an gcósta; (13) ciallaíonn ‘réigiúin mhuirí’ na limistéir gheografacha atá leagtha amach in Iarscríbhinn I a ghabhann le Cinneadh 2004/585/CE ón gComhairle agus na limistéir arna mbunú ag na heagraíochtaí réigiúnacha bainistíochta iascaigh; (14) ciallaíonn ‘pleanáil spásúlachta mhuirí’ próiseas trína ndéanann údaráis phoiblí anailís ar dháileadh spáis agus ama ghníomhaíochtaí an duine i limistéir mhuirí, agus trína ndéanann na húdaráis phoiblí na gníomhaíochtaí sin a leithdháileadh, d’fhonn cuspóirí éiceolaíocha, eacnamaíocha agus sóisialta a bhaint amach; (15) ciallaíonn ‘beart’ sraith oibríochtaí; (16) ciallaíonn ‘caiteachas poiblí’ aon ranníocaíocht maidir le maoiniú oibríochtaí a thig ó bhuiséad an Bhallstáit nó ó bhuiséad na n‑údarás réigiúnach agus áitiúil, nó ó bhuiséad an Aontais Eorpaigh, agus aon chaiteachas dá shamhail. Aon ranníocaíocht maidir le maoiniú oibríochtaí arb é buiséad na gcomhlachtaí a rialaítear leis an dlí poiblí nó na gcomhlachas d'údarás réigiúnach nó áitiúil amháin nó níos mó nó de chomhlacht amháin nó níos mó a rialaítear leis an dlí poiblí is bunús léi, de réir bhrí Threoir 2004/18/CE ó Рharlaimint na hЕorpa agus ón gComhairle an 31 Márta 2004 maidir le comhordú na nósanna imeachta chun conarthaí oibreacha poiblí, conarthaí soláthair phoiblí agus conarthaí seirbhíse poiblí a dhámhachtain, glacfar léi mar ranníocaíocht phoiblí; (17) ciallaíonn ‘straitéis um imchuach farraige’ creat struchtúraithe comhair maidir le limistéar geografach áirithe arna forbairt ag Institiúidí Eorpacha, ag na Ballstáit, ag a réigiúin agus, nuair is iomchuí, ag tríú tíortha atá ag comhroinnt imchuach farraige; cuirtear san áireamh sa straitéis saintréithe geografacha, aeráide, eacnamaíocha agus polaitiúla an imchuach; (18) ciallaíonn ‘iascaireacht chósta ar an mionchóir’ iascaireacht arna déanamh ag soithí iascaireachta atá níos giorra ná 12 mhéadar ar an iomlán gan trealamh tarraingthe in úsáid acu mar atá liostaithe i dTábla 3 d’Iarscríbhinn I de Rialachán (CE) Uimh. 26/2004 ón gCoimisiún an 30 Nollaig 2003 maidir le clár soithí iascaireachta an Aontais[24]; (19) ciallaíonn ‘soithí atá ag oibriú go heisiach in uiscí intíre’ soithí ag gabháil d’iascaireacht tráchtála in uiscí intíre agus nach bhfuil ar áireamh ar chlár de chabhlaigh iascaireachta an Aontais. TEIDEAL II CREAT GINEARÁLTA CAIBIDIL I Bunú agus cuspóirí an Chiste Eorpaigh Mhuirí agus Iascaigh Airteagal 4 Bunú Bunaítear leis seo an Ciste Eorpach Muirí agus Iascaigh (CEMI). Airteagal 5 Cuspóirí Rannchuideoidh an CEMI leis na cuspóirí seo a leanas: (a) iascach agus dobharshaothrú atá inbhuanaithe agus iomaíoch a chur chun cinn; (b) forbairt agus cur chun feidhme Bheartas Muirí Comhtháite an Aontais a chothú ar bhealach atá comhlántach le beartas comhtháthaithe agus leis an gComhbheartas Iascaigh; (c) forbairt chríochach chothromúil agus uilechuimsitheach na limistéar iascaigh a chur chun cinn; (d) cur chun feidhme an Chomhbheartais Iascaigh a chothú. Airteagal 6 Tosaíochtaí an Aontais Rannchuideoidh baint amach chuspóirí an CEMI leis an Straitéis Eoraip 2020 maidir le fás cliste, inbhuanaithe agus uilechuimsitheach. Déanfar é a shaothrú trí na sé thosaíocht seo a leanas de chuid an Aontais trína mbaintear amach Cuspóirí Téamacha ábhartha an Chomhchreata Straitéisigh (an CCS anseo feasta): (1) Fostaíocht agus comhtháthú críochach a mhéadú trí na cuspóirí seo a leanas: (a) fás eacnamaíoch, cuimsiú sóisialta agus cruthú post a chur chun cinn agus tacú le soghluaisteacht an luchta saothair i bpobail chósta agus intíre a bhíonn ag brath ar an iascaireacht agus ar an dobharshaothrú; (b) gníomhaíochtaí iascaireachta a éagsúlú chuig earnálacha eile an gheilleagair mhuirí agus an geilleagar muirí a mhéadú, lena n‑áirítear maolú maidir le hathrú aeráide. (2) Iascach nuálach, iomaíoch agus eolasbhunaithe a chothú trí dhíriú ar na réimsí seo a leanas: (a) tacú le forbairt theicniúil, nuálaíocht agus aistriú eolais a neartú; (b) iomaíochas agus inmharthanacht an iascaigh a fheabhsú, go háirithe ó thaobh an chabhlaigh chósta ar an mionchóir agus feabhas a chur ar shábháilteacht nó ar dhálaí oibre; (c) scileanna gairmiúla nua agus foghlaim ar feadh an tsaoil a fhorbairt; (d) an margadh a eagrú ar bhealach níos fearr le haghaidh táirgí iascaigh. (3) Dobharshaothrú nuálach, iomaíoch agus eolasbhunaithe a chothú trí dhíriú ar na réimsí seo a leanas: (a) tacú le forbairt theicniúil, nuálaíocht agus aistriú eolais a neartú; (b) feabhas a chur ar iomaíochas agus ar inmharthanacht na bhfiontar dobharshaothraithe, go háirithe ar Fhiontair Bheaga agus Mheánmhéide; (c) scileanna gairmiúla nua agus foghlaim ar feadh an tsaoil a fhorbairt; (d) an margadh a eagrú ar bhealach níos fearr le haghaidh táirgí dobharshaothraithe. (4) Iascach inbhuanaithe atá éifeachtúil ar acmhainní a chur chun cinn trí dhíriú ar na réimsí seo a leanas: (a) an tionchar atá ag an iascach ar an muirthimpeallacht a laghdú; (b) bithéagsúlacht agus éiceachórais na mara, lena n‑áirítear na seirbhísí a chuireann siad ar fáil, a chosaint agus a athbhunú. (5) Dobharshaothrú inbhuanaithe atá éifeachtúil ar acmhainní a chur chun cinn trí dhíriú ar na réimsí seo a leanas: (a) éiceachórais a bhaineann le dobharshaothrú a fheabhsú agus dobharshaothrú atá éifeachtúil ar acmhainní a chur chun cinn; (b) dobharshaothrú ina bhfuil ardleibhéal cosanta comhshaoil agus sláinte agus leas ainmhithe agus ardleibhéal sláinte agus sábháilteachta poiblí a chur chun cinn. (6) Cur chun feidhme an Chomhbheartais Iascaigh a chothú tríd an méid seo a leanas a dhéanamh: (a) eolas eolaíoch a sholáthar agus sonraí a bhailiú; (b) tacú le rialú agus forfheidhmiú, cumas institiúideach agus riarachán poiblí éifeachtach a fheabhsú. CAIBIDIL II Bainistíocht chomhpháirteach agus dhíreach Airteagal 7 Bainistíocht chomhpháirteach agus dhíreach 1. Maoineofar tríd an CEMI, i gcomhréir le prionsabal na bainistíochta comhpháirtí idir na Ballstáit agus an tAontas agus faoi na comhrialacha atá leagtha síos le [Rialachán (AE) Uimh. […] lena leagtar síos Forálacha Coiteanna] bearta atá cumhdaithe faoi Theideal V agus cúnamh teicniúil faoi Airteagal 92[25]. 2. Maoineofar tríd an CEMI bearta atá cumhdaithe faoi Theideal VI, cé is moite den chúnamh teicniúil faoi Airteagal 92, i gcomhréir le prionsabal na bainistíochta dírí. CAIBIDIL III Prionsabail ghinearálta an chúnaimh faoi bhainistíocht chomhpháirteach Airteagal 8 Státchabhair 1. Gan dochar do mhír 2 den Airteagal seo, beidh feidhm ag Airteagal 107, ag Airteagal 108 agus ag Airteagal 109 den Chonradh maidir le cabhair arna deonú ag na Ballstáit d’fhiontair san iascach agus sa dobharshaothrú. 2. Mar sin féin, ní bheidh feidhm ag Airteagal 107, ag Airteagal 108 agus ag Airteagal 109 maidir le híocaíochtaí arna ndéanamh ag na Ballstáit de bhun an Rialacháin seo, agus i gcomhréir leis, faoi raon feidhme Airteagal 42 den Chonradh. 3. Forálacha náisiúnta lena mbunaítear maoiniú poiblí a théann thar fhorálacha an Rialacháin seo maidir le ranníocaíochtaí airgeadais, dá bhforáiltear i mír 2, déanfar iad a láimhseáil ina n‑iomláine ar bhonn mhír 1. Airteagal 9 Comhpháirtíocht De mhaolú ar Airteagal 5(4) de [Rialachán (AE) Uimh. […] lena leagtar síos Forálacha Coiteanna], dhá uair ar a laghad i rith na tréimhse clárúcháin, rachaidh an Coimisiún i gcomhairle leis na heagraíochtaí a dhéanann ionadaíocht thar ceann na gcomhpháirtithe ar leibhéal an Aontais maidir le cur chun feidhme na tacaíochta ón CEMI. Airteagal 10 Comhordú De bhreis ar na prionsabail atá leagtha amach in Airteagal 4 de [Rialachán (AE) Uimh. […] lena leagtar síos Forálacha Coiteanna], áiritheoidh an Coimisiún agus na Ballstáit comhordú agus comhlántacht idir tacaíocht ón CEMI agus ó bheartais agus ó ionstraimí airgeadais eile an Aontais, lena n‑áirítear Rialachán (CE) Uimh. [lena mbunaítear an Creatchlár Gníomhaíochta maidir leis an gComhshaol agus le hAthrú Aeráide (Creatchlár LIFE)[26] agus na cinn sin atá faoi chuimsiú ghníomhaíocht sheachtrach an Aontais. Bainfear amach comhordú idir cúnamh ón CEMI agus ó Chreatchlár LIFE go háirithe trí chistiú gníomhaíochtaí a chomhlánaíonn tionscadail chomhtháite arna gcistiú faoin Chreatchlár LIFE a chur chun cinn, agus trí úsáid na réiteach, na modhanna agus na gcineálacha cur chuige atá bailíochtaithe faoin gCreatchlár LIFE a chur chun cinn. Airteagal 11 Coinníollachtaí ex ante Beidh feidhm ag na coinníollachtaí ex ante dá dtagraítear in Iarscríbhinn III den Rialachán seo maidir leis an CEMI. CAIBIDIL IV Inghlacthacht iarratas agus oibríochtaí neamh‑incháilithe Airteagal 12 Inghlacthacht iarratas 1. Ní bheidh iarratais arna gcur isteach ag na hoibreoirí seo a leanas inghlactha le haghaidh tacaíochta ón CEMI ar feadh tréimhse sainaitheanta ama: (a) oibreoirí a bhfuil sárú tromchúiseach faoi Airteagal 42 de Rialachán (CE) Uimh. 1005/2008 nó faoi Airteagal 90(1) de Rialachán (CE) Uimh. 1224/2009 déanta acu; (b) oibreoirí atá páirteach in oibriú, i mbainistiú nó in úinéireacht soithí iascaireachta atá ar áireamh i liosta soithí neamhdhleathacha, neamhthuairiscithe agus neamhrialáilte an Aontais mar atá leagtha amach in Airteagal 40(3) de Rialachán (CE) Uimh. 1005/2008; (c) oibreoirí nár chomhlíon an Comhbheartas Iascaigh i gcásanna eile a chuireann inbhuanaitheacht na stoc lena mbaineann go mór i gcontúirt. 2. Ní bheidh iarratais a chuir oibreoirí isteach a bhfuil neamhrialtacht faoin CEI nó faoin CEMI déanta acu inghlactha ar feadh tréimhse sainaitheanta ama. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 12750 maidir leis an méid seo a leanas: (a) an tréimhse ama dá dtagraítear i mír 1 agus i mír 2 a shainaithint a bheidh comhréireach le tromchúis nó le hathdhéanamh an tsáraithe nó an neamhchomhlíonta; (b) dátaí ábhartha tosaithe nó críochnaithe na tréimhse dá dtagraítear i mír 1; (c) cásanna eile ina bhfuil neamhchomhlíonadh i gceist dá dtagraítear i mír 1(c) a dhéanann dochar mór d’inbhuanaitheacht na stoc lena mbaineann a shainaithint. 4. Ceanglóidh na Ballstáit go ndéanfaidh oibreoirí a bhfuil iarratas á chur isteach acu faoin CEMI deimhniú sínithe a sholáthar don údarás bainistíochta lena dhearbhú go ndéanann siad na critéir atá liostaithe i mír 1 a urramú agus nach bhfuil neamhrialtacht déanta acu faoin CEI ná faoin CEMI dá dtagraítear i mír 2. Deimhneoidh na Ballstáit fírinneacht an dearbhaithe roimh fhormheas na hoibríochta. 5. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 150127 maidir le tarmligean i ndáil le córas a bhunú chun faisnéis maidir le neamhchomhlíonadh a mhalartú idir na Ballstáit. Airteagal 13 Oibríochtaí neamh‑incháilithe Ní bheidh na hoibríochtaí seo a leanas incháilithe faoin CEMI: (a) oibríochtaí lena méadaítear acmhainn iascaireachta an tsoithigh; (b) soithí nua iascaireachta a thógáil, soithí iascaireachta a dhíchoimisiúnú nó a allmhairiú; (c) scor sealadach de ghníomhaíochtaí iascaireachta; (d) iascaireacht thrialach; (e) aistriú úinéireachta ar ghnóthas; (f) athstocáil dhíreach, mura bhfuil foráil déanta dó go sainráite mar bheart caomhantais i gníomh dlíthiúil de chuid an Aontais nó i gcás athstocála trialaí. TEIDEAL III CREAT AIRGEADAIS Airteagal 14 An buiséad a chur chun feidhme 1. Déanfar buiséad an Aontais a leithdháilfear ar an CEMI faoi Theideal V a chur chun feidhme faoi chuimsiú na bainistíochta comhpháirtí de réir Airteagal 4 de [Rialachán (AE) Uimh. [...] lena leagtar síos Forálacha Coiteanna]. 2. Déanfaidh an Coimisiún buiséad an Aontais a leithdháilfear ar an CEMI faoi Theideal VI a chur chun feidhme go díreach i gcomhréir le hAirteagal 55(1)(a) den [Rialachán Airgeadais nua]. 3. Cealóidh an Coimisiún an ceangaltas buiséadach ar fad nó cuid den cheangaltas buiséadach faoi bhainistíocht dhíreach i gcomhréir leis an [Rialachán Airgeadais nua] agus i gcomhréir le hAirteagal 147124 den Rialachán seo. 4. Déanfar prionsabal na bainistíochta fónta airgeadais a chur i bhfeidhm de réir Airteagal 27 agus Airteagal 50 den [Rialachán Airgeadais nua]. Airteagal 15 Acmhainní buiséadacha faoi bhainistíocht chomhpháirteach 1. Is ionann na hacmhainní atá ar fáil le haghaidh gealltanas ón CEMI don tréimhse 2014 go 2020 faoi bhainistíocht chomhpháirteach agus EUR 5 520 000 000 i bpraghsanna reatha agus i gcomhréir leis an miondealú bliantúil a leagtar amach in Iarscríbhinn II. 2. Leithdháilfear EUR 4 535 000 000 de na hacmhainní dá dtagraítear i mír (1) ar fhorbairt inbhuanaithe an iascaigh, an dobharshaothraithe agus na limistéar iascaigh faoi Chaibidil I, faoi Chaibidil II agus faoi Chaibidil III de Theideal V. 3. Leithdháilfear EUR 477 000 000 de na hacmhainní dá dtagraítear i mír (1) ar bhearta rialaithe agus forfheidhmithe dá dtagraítear in Airteagal 78. 4. Leithdháilfear EUR 358 000 000 de na hacmhainní dá dtagraítear i mír (1) ar bhearta maidir le sonraí a bhailiú dá dtagraítear in Airteagal 79. 5. Ní sháróidh na hacmhainní a leithdháilfear ar chúiteamh na réigiún is forimeallaí faoi Chaibidil V de Theideal V na méideanna seo a leanas in aghaidh na bliana: – EUR 4 300 000 i gcomhair na nAsór agus Mhaidéara; – EUR 5 800 000 i gcomhair na nOileán Canárach; – EUR 4 900 000 i gcomhair Ghuáin na Fraince agus La Réunion. 6. Leithdháilfear EUR 45 000 000 de na hacmhainní dá dtagraítear i mír (1) ar an gcúnamh stórála dá dtagraítear in Airteagal 72, ó 2014 go 2018 agus an bhliain sin ar áireamh. Airteagal 16 Acmhainní buiséadacha faoi bhainistíocht dhíreach Leithdháilfear EUR 1 047 000 000 den CEMI ar bhearta faoi bhainistíocht dhíreach mar a shonraítear i gCaibidil I agus i gCaibidil II de Theideal VI. Tá cúnamh teicniúil faoi Airteagal 91 ar áireamh sa mhéid sin. Airteagal 17 Dáileadh airgeadais le haghaidh na bainistíochta comhpháirtí 1. Na hacmhainní atá ar fáil le haghaidh ghealltanais na mBallstát dá dtagraítear in Airteagal 15 (2) go (6) don tréimhse 2014 go 2020 mar atá leagtha amach sa tábla in Iarscríbhinn II, cinntear iad ar bhonn na gcritéar oibiachtúil seo a leanas: (a) Maidir le Teideal V: (i) an leibhéal fostaíochta san iascach agus sa dobharshaothrú, (ii) an leibhéal táirgthe san iascach agus sa dobharshaothrú, agus (iii) cion an chabhlaigh iascaireachta cósta ar an mionchóir sa chabhlach iascaireachta. (b) Maidir le hAirteagal 78 agus Airteagal 79: (i) raon chúraimí rialaithe an Bhallstáit lena mbaineann, arna mheas trí bhíthin mhéid an chabhlaigh iascaireachta náisiúnta, líon na ngabhálacha a thugtar i dtír agus luach na n‑allmhairí ó thríú tíortha; (ii) na hacmhainní rialaithe atá ar fáil i gcomparáid le raon chúraimí rialaithe an Bhallstáit, trína meastar na modhanna atá ar fáil trí bhíthin líon na rialuithe a dhéantar ar muir agus líon na gcigireachtaí ar thabhairt i dtír gabhálacha; (iii) méid na gcúraimí bailithe sonraí a bheidh ar an mBallstát lena mbaineann, arna mheas trí bhíthin mhéid an chabhlaigh iascaireachta náisiúnta, líon na ngabhálacha a thugtar i dtír, líon na ngníomhaíochtaí faireacháin eolaíoch ar muir agus líon na suirbhéanna a bhfuil an Ballstát rannpháirteach iontu, agus (iv) na hacmhainní bailithe sonraí atá ar fáil i gcomparáid le méid na gcúraimí bailithe sonraí a bheidh ar an mBallstát, i gcás ina neasaítear na modhanna atá ar fáil do líon na mbreathnóirí ar muir agus don mhéid acmhainní daonna agus teicniúla is gá chun an clár náisiúnta samplála le haghaidh bailiú sonraí a chur chun feidhme. (c) Maidir leis na bearta go léir, na leithdháiltí stairiúla faoi Rialachán (CE) Uimh. 1198/2006 ón gComhairle agus an t‑ídiú stairiúil faoi Rialachán (CE) Uimh. 861/2006 ón gComhairle. 2. Glacfaidh an Coimisiún, trí bhíthin gnímh cur chun feidhme, Cinneadh ina leagfar amach miondealú bliantúil na n‑acmhainní foriomlána de réir an Bhallstáit. TEIDEAL IV CLÁRÚ CAIBIDIL I Clárú le haghaidh beart arna maoiniú faoi bhainistíocht chomhpháirteach Airteagal 18 Cláir oibríochtúla a ullmhú 1. Tarraingeoidh gach Ballstát clár oibríochtúil aonair suas chun tosaíochtaí an Aontais a bheidh le cómhaoiniú ag an CEMI a chur chun feidhme. 2. Bunóidh an Ballstát an clár oibríochtúil tar éis comhoibriú go dlúth leis na comhpháirtithe dá dtagraítear in Airteagal 5 de [Rialachán (AE) Uimh. [...] lena leagtar síos Forálacha Coiteanna]. Eagrófar comhairliúchán leis na comhpháirtithe maidir leis na doiciméid ullmhúcháin sa chaoi is go mbeidh deis ag na comhpháirtithe iad a scrúdú. 3. Maidir leis an roinn den chlár oibríochtúil dá dtagraítear in Airteagal 20(1)(n), glacfaidh an Coimisiún trí bhíthin gnímh cur chun feidhme tosaíochtaí an Aontais maidir le beartais forfheidhmithe agus rialaithe faoin 31 Bealtaine 2013 ar a dhéanaí. 4. Déanfar an roinn den chlár oibríochtúil dá dtagraítear in Airteagal 20(1)(o) ina gcuimsítear an chuid den chlár ilbhliantúil dá dtagraítear in Airteagal 37(5) den [Rialachán maidir leis an gComhbheartas Iascaigh] don bhliain 2014 a tharchur faoin 31 Deireadh Fómhair 2013 ar a dhéanaí. Airteagal 19 Treoirphrionsabail le haghaidh an chláir oibríochtúil Le linn dó an clár oibríochtúil a ullmhú, tabharfaidh an Ballstát aird ar na treoirphrionsabail seo a leanas: (a) go n‑áirítear teaglamaí iomchuí beart i dtaca le gach ceann de thosaíochtaí an Aontais, ag leanúint go loighciúil ón meastóireacht ex ante agus ón anailís ar na láidreachtaí, na laigí, na deiseanna agus na bagairtí ("SWOT” anseo feasta); (b) go gcomhtháthaítear cur chuige cuí maidir le nuálaíocht agus maidir le maolú ar athrú aeráide agus oiriúnú don athrú sin sa chlár; (c) go mbeartaítear gníomhaíocht iomchuí chun cur chun feidhme an chláir a shimpliú agus a éascú; (d) nuair is infheidhme, comhsheasmhacht na mbeart faoi thosaíochtaí an Aontais maidir leis an CEMI dá dtagraítear in Airteagal 6(3) agus (5) den Rialachán seo leis an bPlean Straitéiseach Náisiúnta Ilbhliantúil maidir le Dobharshaothrú dá dtagraítear in Airteagal 43 den [Rialachán maidir leis an gComhbheartas Iascaigh]. Airteagal 20 Inneachar an chláir oibríochtúil 1. Sa bhreis ar na heilimintí dá dtagraítear in Airteagal 24 de [Rialachán (AE) Uimh. [...] lena leagtar síos Forálacha Coiteanna), áireofar sa chlár oibríochtúil: (a) an mheastóireacht ex-ante dá dtagraítear in Airteagal 48 de [Rialachán (AE) Uimh. [...] lena leagtar síos forálacha Coiteanna]; (b) anailís ar an gcás i dtéarmaí SWOT agus sainaithint na riachtanas a gcaithfear aghaidh a thabhairt orthu sa limistéar geografach atá cumhdaithe faoin gclár. Déanfar an anailís a struchtúrú thart ar thosaíochtaí an Aontais. Déanfar measúnú ar riachtanais shonracha maidir le maolú ar athrú aeráide agus oiriúnú don athrú sin agus maidir le cur chun cinn na nuálaíochta thar thosaíochtaí an Aontais, i bhfianaise freagairtí ábhartha a shainaithint sa dá réimse sin ar leibhéal gach tosaíochta; achoimre ar chás na réimsí beartais atá incháilithe do thacaíocht i dtéarmaí láidreachtaí agus laigí; (c) taispeánfar go bhfuil cur chuige cuí comhtháite sa chlár maidir le nuálaíocht, maidir leis an gcomhshaol, lena n‑áirítear riachtanais shonracha limistéir Natura 2000, agus maidir le maolú ar athrú aeráide agus oiriúnú don athrú sin; (d) an measúnú ar na coinníollachtaí ex ante agus, nuair a éilítear, na gníomhaíochtaí dá dtagraítear in Airteagal 17(4) de [Rialachán (AE) Uimh. [...] lena leagtar síos Forálacha Coiteanna] agus na garspriocanna a bunaíodh chun críocha Airteagal 19 de [Rialachán (AE) Uimh. [...] lena leagtar síos Forálacha Coiteanna]; (e) liosta de na bearta a roghnaíodh agus iad leagtha amach de réir thosaíochtaí an Aontais; (f) tuairisc ar chritéir roghnúcháin maidir le tionscadail; (g) tuairisc ar chritéir roghnúcháin maidir le straitéisí forbartha áitiúla faoi Chaibidil III de Theideal V; (h) léiriú soiléir ar na hoibríochtaí faoi Chaibidil III de Theideal V a fhéadfar a dhéanamh ar bhonn comhchoiteann agus a fhéadfaidh leas a bhain as méid níos mó cúnaimh de réir Airteagal 95(3) dá bhrí sin; (i) anailísiú ar riachtanais a bhaineann le ceanglais faireacháin agus meastóireachta agus an plean meastóireachta dá dtagraítear in Airteagal 49 de [Rialachán (AE) Uimh. [...] lena leagtar síos Forálacha Coiteanna]. Soláthróidh na Ballstáit leordhóthain acmhainní agus gníomhaíochtaí forbartha acmhainní d’fhonn aghaidh a thabhairt ar na riachtanais shainaitheanta; (j) plean maoinithe atá le ceapadh ag cur san áireamh Airteagal 18 agus Airteagal 20 de [Rialachán (AE) Uimh. [...] lena leagtar síos Forálacha Coiteanna] agus, i gcomhréir le Cinneadh an Choimisiúin dá dtagraítear in Airteagal 17(3), ina gcuimsítear; (i) tábla ina leagtar amach ranníocaíocht iomlán an CEMI atá beartaithe do gach bliain; (ii) tábla ina leagtar amach na hacmhainní CEMI is infheidhme agus ráta cómhaoinithe an CEMI maidir leis na cuspóirí faoi thosaíochtaí an Aontais in Airteagal 6 agus an cúnamh teicniúil. Nuair is infheidhme, léireofar sa tábla seo ar leithligh acmhainní agus rátaí cómhaoinithe an CEMI a bhfuil feidhm acu de mhaolú ar riail ghinearálta Airteagal 94(1) maidir le tacaíocht dá dtagraítear in Airteagal 72, in Airteagal 73, in Airteagal 78(2)(a) go (d), agus (f) go (j), in Airteagal 78(2)(e) agus in Airteagal 79. (k) faisnéis maidir le comhlántacht le bearta arna maoiniú trí chistí eile CCS nó trí Chreatchlár LIFE; (l) socruithe chun cláir a chur chun feidhme, lena n‑áirítear: (i) ainmniúchán an Bhallstáit de na húdaráis uile dá dtagraítear in Airteagal 107113 de [Rialachán (AE) Uimh. [...] lean leagtar síos Forálacha Coiteanna] agus, i gcomhair faisnéise, tuairisc achomair ar an struchtúrgcóras bainistíochta agus rialaithe; (ii) tuairisc ar na nósanna imeachta faireacháin agus meastóireachta, mar aon le comhdhéanamh an Choiste Faireacháin; (iii) na forálacha lena áirithiú go bpoiblítear an clár i gcomhréir le hAirteagal 143120. (m) ainmniúchán na gcomhpháirtithe dá dtagraítear in Airteagal 5 de [Rialachán (AE) Uimh. [...] lena leagtar síos Forálacha Coiteanna] agus torthaí an chomhairliúcháin leis na comhpháirtithe; (n) le haghaidh an chuspóra maidir le comhlíonadh méadaithe trí bhíthin rialaithe dá dtagraítear faoi Airteagal 6(6) agus i gcomhréir le hAirteagal 18(3): (i) liosta comhlachtaí a chuireann an córas rialaithe, cigireachta agus forfheidhmithe chun feidhme agus tuairisc ghairid ar a n‑acmhainní daonna agus airgeadais atá ar fáil do rialú, do chigireacht agus d’fhorfheidhmiú iascaigh, ar a dtrealamh atá ar fáil do rialú, do chigireacht agus d’fhorfheidhmiú ar iascach, go háirithe líon na soithí, líon na n‑aerárthaí agus líon na héileacaptar; (ii) cuspóirí foriomlána na mbeart rialaithe a bheidh le cur chun feidhme trí bhíthin úsáid a bhaint as comhtháscairí atá le leagan síos i gcomhréir le hAirteagal 133110; (iii) cuspóirí sonracha atá le baint amach i gcomhréir le tosaíochtaí an Aontais d’Airteagal 6 agus lena mionsonraítear cá mhéad mír de gach catagóir caiteachais a cheannófar le linn na tréimhse clárúcháin ar fad. (o) Le haghaidh an chuspóra maidir le sonraí a bhailiú i dtaca le bainistíocht inbhuanaithe iascaigh dá dtagraítear faoi Airteagal 6(6) agus faoi Airteagal 18(4) agus i gcomhréir le clár ilbhliantúil an Aontais dá dtagraítear in Airteagal 37(5) den [Rialachán maidir leis an gComhbheartas Iascaigh]: (i) tuairisc ar ghníomhaíochtaí bailithe sonraí atá le déanamh ionas gur féidir an méid seo a leanas a dhéanamh: – meastóireacht ar an earnáil iascaireachta (athróga bitheolaíocha, barainneacha agus idirdhisciplíneacha chomh maith le suirbhéanna taighde ar muir); – meastóireacht ar staid eacnamaíoch na dtionscal dobharshaothraithe agus próiseála; – meastóireacht ar thionchair na hearnála iascaireachta ar an éiceachóras. (ii) tuairisc ar mhodhanna stórála sonraí, ar bhainistíocht sonraí agus ar úsáid sonraí; (iii) léiriú an chumais chun bainistíocht fhónta airgeadais agus riaracháin na sonraí arna mbailiú a bhaint amach. Déanfar an roinn seo den chlár oibríochtúil a fhorlíonadh le hAirteagal 23. 2. Áireofar sa chlár oibríochtúil na modhanna chun costais shimplithe dá dtagraítear in Airteagal 57 de [Rialachán (AE) Uimh. [...] lena leagtar síos Forálacha Coiteanna], costais bhreise nó ioncam ligthe thar ceal a ríomh i gcomhréir le hAirteagal 97103, nó an modh chun cúiteamh a ríomh de réir na gcritéar ábhartha atá sainaitheanta do gach ceann de na gníomhaíochtaí a úsáidtear faoi Airteagal 38(1). 3. Ina theannta sin, beidh ar áireamh sa chlár oibríochtúil tuairisc ar na gníomhaíochtaí sonracha chun comhdheiseanna a chur chun cinn agus idirdhealú a chomhrac atá bunaithe ar inscne, ar bhunadh ciníoch nó eitneach, ar reiligiún nó ar chreideamh, ar mhíchumas, ar aois nó ar chlaonadh gnéasach, lena n‑áirítear na socruithe chun comhtháthú na gné inscne a áirithiú ar leibhéal an chláir agus na hoibríochta. 4. Déanfaidh an Coimisiún, trí ghníomhartha cur chun feidhme, rialacha a leagan síos maidir le cur i láthair na n‑eilimintí dá dtuairiscítear i mír 1, i mír 2 agus i mír 3. Glacfar na gníomhartha cur chun feidhme sin i gcomhréir leis an nós imeachta comhairleach dá dtagraítear in Airteagal 151128(2). Airteagal 21 An clár oibríochtúil a fhormheas 1. Sa bhreis ar fhorálacha Airteagal 25 de [Rialachán (AE) Uimh. [...] lena leagtar síos Forálacha Coiteanna] déanfaidh an Coimisiún measúnú ar chomhsheasmhacht na gclár oibríochtúil leis an Rialachán seo, agus ar an rannchuidiú iarbhír a dhéanann siad le tosaíochtaí an Aontais maidir leis an CEMI dá dtagraítear in Airteagal 6, agus an mheastóireacht ex ante á cur san áireamh. 2. Déanfaidh an Coimisiún an clár oibríochtúil a fhormheas trí bhíthin gnímh chur chun feidhme. Airteagal 22 An clár oibríochtúil a leasú 1. Déanfaidh an Coimisiún leasú ar chlár oibríochtúil a fhormheas trí bhíthin gníomhartha cur chun feidhme. 2. D’fhonn oiriúnú do na riachtanais theicniúla atá ag teacht chun cinn a bhaineann le gníomhaíochtaí rialaithe, féadfar an roinn den chlár oibríochtúil dá dtagraítear in Airteagal 20(1)(n) a leasú gach dhá bhliain, an chéad uair le héifeacht ón 1 Eanáir 2015. Chun na críche sin, glacfaidh an Coimisiún cinneadh, trí bhíthin gnímh chur chun feidhme, lena mionsonraítear na hathruithe i dtosaíochtaí an Aontais maidir leis an mbeartas forfheidhmithe agus rialaithe a luaitear in Airteagal 18(3) agus na hoibríochtaí comhfhreagracha incháilithe a bheidh le cur in ord tosaíochta. Agus na tosaíochtaí nua atá leagtha síos sa chinneadh atá luaite sa dara fomhír den mhír seo á gcur san áireamh, déanfaidh na Ballstáit an leasú ar an gClár Oibríochtúil a chur faoi bhráid an Choimisiúin faoin 31 Deireadh Fómhair sa bhliain roimh bhliain an churtha chun feidhme lena mbaineann. 3. Ar aon dul le prionsabal na comhréireachta, bainfear úsáid i leasuithe an chláir dá dtagraítear i mír 2 as nós imeachta simplithe arna ghlacadh i gcomhréir le hAirteagal 24. Airteagal 23 Plean oibre bliantúil maidir le sonraí a bhailiú 1. D’fhonn Airteagal 20(1)(o) a chur i bhfeidhm, cuirfidh na Ballstáit plean oibre bliantúil faoi bhráid an Choimisiúin roimh an 31 Deireadh Fómhair gach bliain. Áireofar sna pleananna oibre bliantúla tuairisc ar na nósanna imeachta agus ar na modhanna a bheidh le húsáid chun sonraí a bhailiú agus anailís a dhéanamh orthu agus chun cruinneas agus beachtas na sonraí a mheas. 2. Cuirfidh na Ballstáit gach plean oibre bliantúil isteach trí bhíthin modhanna leictreonacha. 3. Formheasfaidh an Coimisiún, trí bhíthin gnímh chur chun feidhme, an plean oibre bliantúil do gach bliain faoin 31 Nollaig gach bliain. 4. Áireofar sa chéad phlean oibre bliantúil na gníomhaíochtaí don bhliain 2014 agus tá sé le cur faoi bhráid an Choimisiúin faoin 31 Deireadh Fómhair 2013 ar a dhéanaí. Airteagal 24 Rialacha maid